title: Ilmastonmuutos

text: Satojen miljoonien vuosien kuluessa mannerlaattojen liikkeet vaikuttavat merivirtoihin ja vuorten muotoihin muuttaen siten ilmastoa. Auringon aktiivisuudessa sekä pitkällä että lyhyellä aikavälillä tapahtuvat muutokset muuttavat ilmaston säteilypakotetta.


title: Ilmastonmuutos

text: Suhteessa nopeampia muutoksia ovat satojen tuhansien vuosien aikajänteellä tapahtuvat Maan radan säännölliset heilahtelut, jotka johtuvat aurinkokunnan sisäisestä dynamiikasta. Nämä Milankovićin jaksot aiheuttavat niin kutsutun jääkausisyklin.


title: Ilmastonmuutos

text: Voimakkaat tulivuorenpurkaukset voivat vaikuttaa ilmastoon äkillisesti. Suuria purkauksia tapahtuu useita kertoja vuosisadassa. Joidenkin kymmenien miljoonien vuosien välein esiintyy myös erittäin suuria (miljoonien neliökilometrien suuruisia) purkausalueita, jotka vaikuttavat ilmastoon miljoonien vuosien ajan.


title: Ilmastonmuutos

text: Kasvihuoneilmiö on merkittävä maapallon lämpötilaa säätelevä tekijä. Kasvihuoneilmiötä voimistavista kasvihuonekaasuista hiilidioksidin määrän ilmakehässä arvioidaan tällä hetkellä olevan korkein kolmeen miljoonaan vuoteen. Paleoklimatologeja kiinnostaakin nyt tutkia plioseenikaudella eli kauan ennen ihmislajin ilmaantumista maapallolle vallinnutta ajanjaksoa, koska hiilidioksidipitoisuuden kasvuun liittyvän ilmaston lämpenemisen arvioidaan muuttavan Maapalloa silloin vallinneita oloja muistuttavaan suuntaan.


title: Ilmastonmuutos

text: Kalkkikiven rapautuminen vaimentaa hiilidioksidipitoisuuden muutoksia. Mitä enemmän hiilidioksidia, sitä enemmän rapautuminen kiihtyy, mikä lisää kalkkikiven syntymistä, joka taas sitoo hiilidioksidia itseensä vähentäen pitoisuuksia. Kestää kuitenkin miljoonia vuosia, ennen kuin ilmakehän hiilidioksidipitoisuus palaa ennalleen edellä kuvatun prosessin avulla.


title: Ilmastonmuutos

text: Toisaalta nykyistä hiilidioksidipitoisuutta on arveluttavaa verrata 250 miljoonaa vuotta sitten olleeseen tilanteeseen , koska silloin ilmeisesti Siperiassa oli voimakasta vulkaanista toimintaa ja silloin tapahtui yksi maapallon historian suurimmista lajien massakadoista. Arviolta 95 % lajeista katosi ja biodiversiteetin palautuminen kesti 5–6 miljoonaa vuotta. Silloin hiilidioksidipitoisuus oli epätavallisen korkea verrattuna nykytilanteeseen.


title: Ilmastonmuutos

text: Nyt käynnissä oleva ilmastonmuutos on seurausta ihmisen omasta toiminnasta. Ihmiskunnan aiheuttaman ilmastonmuutoksen vaikutukset maapallolle ovat saavuttamassa sellaiset mittasuhteet, että nykyaikaa on alettu kutsua maailmanhistoriassa antroposeeniksi eli ihmisten aikakaudeksi. Ihmisperäisen ilmastonmuutoksen myötä maapallolla on alkamassa kokonaan uusi, luontaisesta poikkeava kehityskulku.


title: Ilmastonmuutos

text: Tutkijoiden mukaan maapallon keskilämpötila tulee nousemaan ihmiskunnan toimien johdosta vuoteen 2100 mennessä todennäköisesti usealla celsiusasteella jatkaen nousuaan useita vuosisatoja. Nykyinen konsensusarvio vuodelle 2100 on noin 1,5–6,0 °C. Lämpenemisen voimakkuus riippuu tässä arviossa siitä, lisääntyykö vai väheneekö ihmiskunnan ilmakehään syytämien kasvihuonekaasujen määrä Nykyisellä kehityksellä ilmakehän kasvihuonekaasujen pitoisuus tulisi lähes kolminkertaistumaan nykyisestä.


title: Ilmastonmuutos

text: Jos ilmastonmuutos halutaan pitää aisoissa, teollisuusmaiden päästöjen olisi pudottava tuntuvasti jo lähivuosikymmeninä, ja teollistuvien kehitysmaittenkin olisi hillittävä tehokkaasti päästöjensä kasvuvauhtia. Tämä merkitsisi sitä, että suurin osa fossiilisista polttoaineista jätettäisiin ikiajoiksi maan poveen. Ihmiskunnan päästöjen kehitys riippuu muun muassa poliittisesta tahdosta, tekniikan kehityksestä ja päästöjen rajoittamisyritysten vaikutuksista.


title: Ilmastonmuutos

text: Ilmaston lämpeneminen johtuu ennen kaikkea ilmakehän hiilidioksidi-, metaani- ja typpioksiduulipitoisuuksien sekä troposfäärin otsonipitoisuuksien noususta. Pienhiukkasten eli aerosolien vaikutusta pilvisyyteen on vaikea arvioida tarkasti, mutta nykytiedon valossa pienhiukkasilla olisi voimakas ilmastoa viilentävä nettovaikutus, joka on huomioitu ilmastomalleissa ja -ennusteissa. Pienhiukkasten suhteellinen ilmakehää viilentävä vaikutus vähenee kuitenkin jatkuvasti. Tämä johtuu siitä, että kasvihuonekaasujen pitoisuus ilmakehässä kasvaa voimakkaasti ja näillä kaasuilla on huomattavasti pidempi elinkaari kuin pienhiukkasilla.


title: Ilmastonmuutos

text: Kasvavia hiilidioksidipäästöjä tuottava fossiilisten polttoaineiden jatkuvasti lisääntyvä käyttö on suurin yksittäinen syy antropogeeniseen eli ihmisten toimista johtuvaan ilmastonmuutokseen. Myös maankäytön muutokset kuten metsien hävitys ja soiden kuivatus pelloksi sekä maatalous voimistavat ilmastonmuutosta. Nautakarjan pito ja riisinviljely aiheuttavat ilmastoa lämmittäviä metaanipäästöjä. Ilmakehän metaanipitoisuus onkin noussut lähes kolminkertaiseksi esiteolliseen aikaan verrattuna.


title: Ilmastonmuutos

text: Ilmastoa lämmittävää typpioksiduulia muodostuu viljelysmaassa nitraattien hajotessa ja keinolannoitteiden käyttö lisää typpioksiduulipäästöjä. Typpioksiduulipäästöt kasvavat tällä hetkellä lineaarisesti.


title: Ilmastonmuutos

text: Rakentaminen käyttää maailmanlaajuisesti noin puolet ihmiskunnan käyttämistä materiaaliresursseista, lähes puolet energiasta, 40 % vedestä ja 60 % viljelykelpoisesta maa-alasta. Merenpinnan tuleva nouseminen johtaa entistä suurempiin ongelmiin rakentamisen levitessä maatalousmaalle ja luonnonympäristöihin. Siksi kaupunkisuunnittelun, arkkitehtuurin ja rakennustavan kehittäminen ovat tärkeitä ilmastonmuutoksen torjunnassa ja myös siihen sopeutumisessa.


title: Ilmastonmuutos

text: Viimeisten 55 miljoonan vuoden aikana ilmakehän hiilidioksidipitoisuus on vaihdellut luontaisesti noin 200 ja 300 ppm:n välillä, ja viimeiset 1 000 vuotta pitoisuus on ollut noin 280 ppm.


title: Ilmastonmuutos

text: Ihmiskunnan pääenergianlähde on ollut jo pitkään kivihiilikauden metsäjäännösten, fossiilisten polttoaineiden (öljy, kivihiili, maakaasu) esiinkaivaminen ja polttaminen. Näistä kivihiilen varannot riittävät vielä sadoiksi vuosiksi eteenpäin.


title: Ilmastonmuutos

text: Hiilen eri muotojen polttaminen on nostanut ilmakehän hiilidioksidipitoisuuden nykyiseen noin 380 ppm:iin, yli 30 % historiallisesta arvosta (v. 2004 tilanne). Koska fossiilisten polttoaineiden käyttö lisääntyy edelleen, myös ilmakehän hiilidioksidipitoisuus kasvaa ja vieläpä nopeutuen.


title: Ilmastonmuutos

text: Kasvillisuus menestyy pääsääntöisesti hyvin hiilidioksidipitoisessa ilmassa, koska kasvit tarvitsevat hiilidioksidia yhteyttämiseen. Uusimmat tutkimukset asettavat kuitenkin kyseenalaiseksi kasvillisuuden rehevöitymisen nettovaikutuksen. Tämä johtuu siitä, että ilmaston lämmetessä maaperään varastoitunut hiili alkaa hajota lisäten ilmakehän hiilidioksidipitoisuutta entisestään.


title: Ilmastonmuutos

text: Lisäksi on merkkejä lämpenevien pohjoisten soiden (Siperia, Alaska, omalta pieneltä osaltaan myös Suomen Lappi) lisääntyvästä hiilidioksidin- ja metaanintuotannosta, josta saattaa muodostua tulevaisuudessa hyvinkin oleellinen ilmakehän hiilidioksidipitoisuuden kohottaja.


title: Ilmastonmuutos

text: Nykyisin pidetään todennäköisenä, että ihmisen aikaansaama ilmaston lämpeneminen ei ole tasaisesti etenevä prosessi, vaan että ilmasto tulee muuttumaan hyppäyksenomaisesti kriittisten kynnysarvojen ylittymisen seurauksena.


title: Ilmastonmuutos

text: Kun jokin ilmastopakote, vaikkapa säteily, muuttaa ilmastoa, monet mekanismit voivat joko vahvistaa tai vaimentaa muutosta. Nämä ovat positiivisia ja negatiivisia takaisinkytkentöjä.


title: Ilmastonmuutos

text: On olemassa lukuisia lämpenemistä voimistavia positiivisia takaisinkytkentöjä, joita kaikkia ei ole huomioitu IPCC:n ilmastomalleissa. Näitä takaisinkytkentöjä liittyy esimerkiksi jäätiköiden kiihtyvään sulamiseen, joka nopeuttaa meriveden lämpenemistä.


title: Ilmastonmuutos

text: Muita positiivisia takaisinkytkentöjä ovat ikiroudan sulamisen aikaansaamat metaanipäästöt sekä veden lämpenemisestä johtuva merenpohjien metaanihydraatin vapautuminen ilmakehään metaanin muodossa. Kahta viimeksi mainittua prosessia ei ole huomioitu niissä ilmastomalleissa, joihin IPCC:n raportit perustuvat.


title: Ilmastonmuutos

text: Lämpenemisen aikaansaama merenpinnan nousu voi lisätä myös tulivuorenpurkauksia, joiden yhteydessä ilmakehään pääsee lisää metaania ja hiilidioksidia.


title: Ilmastonmuutos

text: Trooppisten kosteikkojen kuivuminen vähentää niiden metaanipäästöjä lisäten kuitenkin samalla niiden palamisriskiä. Kuivuneiden kosteikkojen palot vapauttavat hiiltä ilmakehään.


title: Ilmastonmuutos

text: Myös merivirtojen ja ilmakehän virtausten keskinäiset vuorovaikutukset muodostavat monimutkaisia palautejärjestelmiä. Kaikkia vuorovaikutuksia ei ymmärretä vielä kovin hyvin.


title: Ilmastonmuutos

text: Aiemmin vallinneiden ilmasto-olosuhteiden päättelemistä varten kerätään laajapohjaisesti aineistoa, jonka pohjalta ilmastoja voidaan rakentaa uudelleen esimerkiksi ilmastomallein. Suurin osa todistusaineistosta on epäsuoraa: esimerkiksi kasvillisuudesta, puiden vuosirenkaista, jääkairausnäytteistä, merenpinnan muutoksista sekä jäätiköiden liikkeistä voidaan kerätä tietoa aiemmin vallinneista ilmastoista. Myös järvien ja soiden sedimenttikerroksiin tallentuneet siitepölyn ja kovakuoriaisten jäänteitä on käytetty tähän tarkoitukseen.


title: Onofre Marimón

text: Onofre Agustín Marimón (19. joulukuuta 1923 Zárate, Buenos Aires Argentiina – 31. heinäkuuta 1954 Nürburgring, Länsi-Saksa) oli argentiinalainen kilpa-autoilija, Formula 1 -kuljettaja.


title: Onofre Marimón

text: Onofre Marimón, lempinimeltään "Pinocchio", ajoi F1-sarjassa kaikkiaan 11 GP:tä vuosina 1951–1954. Hän sijoittui parhaimmillaan kolmanneksi, Belgiassa 1953 ja Britanniassa 1954. MM-pisteitä Marimón keräsi 8,14. Viisikymmentäluvulla kuljettaja sai yhden pisteen nopeimmasta kierroksesta. Britannian GP:ssä 1954 nopein kierros kirjattiin kaikkiaan seitsemän kuljettajan nimiin (kierrosajat otettiin tuolloin sekunnin tarkkuudella), heistä yksi oli Marimón, joka muiden kuuden tapaan sai kierroksestaan 0,14 pistettä.


title: Onofre Marimón

text: Onofre Marímón on jäänyt F1-historiaan kahdellakin tavalla: kuljettajana, joka on noussut palkintokorokkeelle huonoimmasta lähtöruudusta (hän kiri 28. ruudusta kolmanneksi Ison-Britannian GP:ssä 1954), sekä vuonna 1950 käynnistyneen F1-sarjan ensimmäisenä kuljettajana, joka kuoli virallisen MM-kisaviikonlopun aikana.


title: Onofre Marimón

text: Marimón oli lahjakas ja nopea kuljettaja, joka usein rinnastettiin legendaksi nousseeseen maanmieheensä Juan Manuel Fangioon. Marimón voitti vuosina 1952–1954 useita sellaisia Formula ykkösten GP-kisoja, jotka eivät kuuluneet kauden viralliseen MM-sarjaan.


title: Onofre Marimón

text: Marimónin Maserati syöksyi Saksan GP:n harjoitusajoissa ulos Nürburgringin radalta vuonna 1954. Täyttä vauhtia kiitävä auto suistui radalta jyrkässä mutkassa Marimónin yrittäessä parantaa harjoitusaikaansa ennen seuraavana päivänä pidettävää kilpailua. Marimón syöksyi autoineen suoraan päin radan vierellä kasvavaa puuta. Hän viskautui ulos autostaan ja kuoli muutaman minuutin kuluttua onnettomuudesta. Lääkärit totesivat myöhemmin Marimónin katkaisseen niskansa pudotessaan maahan. Onnettomuuden syyksi arveltiin vikaa Maseratin jarruissa.


title: Onofre Marimón

text: Muut kilpailijat jatkoivat harjoitteluaan täydellä vauhdilla, vaikka kuolemaan johtanut onnettomuus heitti varjon radan ylle. Argentiinalainen Froilan Gonzales kieltäytyi sanomasta mitään onnettomuuden johdosta ja samoin vaikenivat asiasta kilpailun järjestäjät. Ennen sunnuntain kilpailun alkua vetäytyivät Maseratit pois kilpailusta onnettomuuden johdosta.


title: Chulalongkorn

text: Chulalongkorn Suuri tai Rama V (kuninkaallinen nimi: Phra Chula Chomklao Chaoyuhua) (พระบาทสมเด็จพระจุลจอมเกล้าเจ้าอยู่หัว) (20. syyskuuta 1853 Bangkok, Siam nyk. Thaimaa – 23. lokakuuta 1910 Bangkok, Siam) oli Thaimaan Chakri-dynastian viides kuningas. Häntä on pidetty yhtenä mahtavimmista Thaimaan kuninkaista. Hän lakkautti orjuuden vuonna 1905 ja suosi yhteyksiä Eurooppaan. Hän matkusteli paljon mm. Venäjällä, Tanskassa ja Norjassa. Nordkappissa vieraillessaan hän kaiverrutti nimensä kallioon. Siellä on hänelle omistettu museo. Ruotsissa on Chulalongkornin vuonna 1897 tapahtuneen vierailun muistoksi rakennettu Thaimaalainen paviljonki. Hänen mukaansa on myös nimetty vuonna 1917 valmistunut Thaimaan ensimmäinen yliopisto.


title: Pentti Lindegren

text: Pentti Lindegren (s. 18. joulukuuta 1940 Hauho) on suomalainen entinen jääkiekon puolustuspelaaja ja nykyinen urheilutoimittaja ja -selostaja sekä jääkiekkoasiantuntija. Hän oli ensimmäinen suomalainen läpimurron ulkomaille tehnyt ammattilaisjääkiekkoilija Suomessa.


title: Pentti Lindegren

text: Lindegren pelasi urallaan Suomessa HIFK:ssa, Karhu-Kissoissa SM-sarjaa sekä Reippaassa I divisioonaa. Suomessa hän pelasi seitsemän kautta, joista HIFK:ssa kului vuodet 1961–1965 ja 1967. Lindegren pelasi yhteensä 108 SM-sarjaottelua tehoin 9+9.


title: Pentti Lindegren

text: Syksyllä 1965 Lindegren solmi ensimmäisenä suomalaisena ammattilaissopimuksen Ruotsin toiseksi ylimmällä sarjatasolla pelanneen Rögle BK:n kanssa. Paikallisen lääketehtaan tuella pyörinyt Rögle keräsi kovan joukkueen, jossa pelasi Lindegrenin lisäksi myös Ruotsin ensimmäinen NHL-pelaaja Ulf Sterner. Rögle nousi pääsarjaan ja Lindegren siirtyi seuraavaksi kaudeksi AIK:hon, jossa oli sarjan parhaita puolustajia. Kaudet 1968–1973 Lindegren pelasi Tranebergissä, Hammarbyssä ja Malmössä.


title: Pentti Lindegren

text: Lindegren pelasi Suomen maajoukkueessa kuusi ottelua. Mukaan mahtuivat myös yhdet maailmanmestaruuskilpailut vuonna 1965.


title: Pentti Lindegren

text: Lindegren on toiminut vuodesta 1977 lähtien laajaa arvostusta jääkiekkopiireissä nauttivana urheilutoimittajana. Hänen ensimmäinen virkansa oli Suomen Jääkiekkoliiton kausijulkaisun toimittaminen. Lindegren on tullut suosituksi selostuksistaan ensin MTV3:lle 1990-luvulla "Hockey Night"- ja "NHL Power Week" -lähetyksissä sekä myöhemmin Canal+:lle erityisesti NHL-peleissä. Hän on myös ollut kuuluttajana HIFK:n ja Jokereiden SM-liigapeleissä sekä kaksissa MM-kisoissa. Lindegren on myös jatkanut selostustyötään selostaessaan Nelonen Prolle NHL:ää, KHL:ää ja Sveitsin liigaa.


title: Final Fantasy X-2

text: Final Fantasy X-2 () on Squaren (nyk. Square Enix) kehittämä ja alun perin 2003 PlayStation 2:lle julkaisema "Final Fantasy" -sarjan roolipeli.


title: Final Fantasy X-2

text: Peli on tarinallisesti 2001 julkaistun "Final Fantasy X"-pelin jatko-osa. Pelin tarina seuraa Yunaa "Final Fantasy X":stä, yhdessä "Final Fantasy X":n Rikkun ja uuden hahmon Painen kanssa, heidän etsiessään ratkaisuja Spiraa kohtaaviin ongelmiin.


title: Final Fantasy X-2

text: "Final Fantasy X-2" siirsi syrjään useita oletuksia "Final Fantasy"-sarjalta, ollessaan ensimmäinen suora jatko-osa, pelimuotoinen jatko-osa ja toinen koko Final Fantasy-nimeä kantava jatko-osa ""-animen jälkeen. Se oli ensimmäinen sarjan peli, jossa oli ainoastaan kolme pelattavaa hahmoa, vain naispuolisia pelattavia hahmoja ja aikainen pääsy suurimpaan osaan pelin alueista. Lisäksi se sisältää muunnelman Final Fantasyn hahmoluokista, yhdestä sarjan klassisista peliominaisuuksista, ja on yksi muutamasta pelistä sarjassa, jolla on useampi loppu.


title: Final Fantasy X-2

text: Peli oli positiivisesti kriitikoiden vastaanottama ja mainonnallisesti onnistunut. Yhdeksän kuukautta julkaisunsa jälkeen Japanissa, se myi miljoona kopiota Pohjois-Amerikassa ja arviolta neljä miljoonaa kopiota maailmanlaajuisesti. "Final Fantasy X-2" oli äänestetty kaikkien aikojen 32. parhaaksi peliksi "Famitsun" lukijoiden kesken. Englanninkielinen versio pelistä voitti Academy of Interactive Arts & Sciences:n "Uskomaton Saavutus Hahmonäyttelyssä"-palkinnon vuonna 2004. Peli sai 86%-arvosanan Game Rankings:ssa ja 85%-arvosanan Metacritic:ssa.


title: Final Fantasy X-2

text: Vaikkakin "Final Fantasy X-2" on suora jatko-osa "Final Fantasy X":lle, se ei kopioi edeltäjänsä pelitekniikkaa; sen sijaan se muokkaa perinteisiä elementtejä. Kuten Final Fantasy X:ä edeltäneissä peleissä, hahmot kehittyvät "level up"-tekniikalla tietyn taistelumäärän jälkeen, kerättyään roolipeleille ominaisia ominaisuuspisteitä. Final Fantasy X:n vuoropohjainen taistelujärjestelmä on korvattu nopeatempoisemmalla variaatiolla "Final Fantasy"-sarjan perinteisestä Active Time Battle-järjestelmällä, mikä oli alun perin Hiroyuki Iton suunnittelema, ja ensi kertaa esillä "Final Fantasy IV":n järjestelmänä. Satunnaisvihollisiin törmätessä ATB-järjestelmä on käytössä. FF X-2:n uudistetussa ATB:n versiossa pelattavat hahmot saattavat hyökätä vihollisen kimppuun sen valmistautuessa hyökkäykseen, vihollisen vuoron loppumisen odottamisen sijaan. Siten on mahdollista, että sekä hahmot että viholliset voivat hyökätä ketjussa aiheuttaakseen isompaa vahinkoa.


title: Final Fantasy X-2

text: Toinen eroavaisuus "Final Fantasy X":n pelaamiseen verrattuna on navigointijärjestelmä: pelaajat voivat vierailla lähes kaikissa Spiran osissa aikaisin pelissä ilmalaiva Celsiuksen kautta. Tämä on poikkeus koko "Final Fantasy"-sarjassa, jonka peleissä tehokkaimman kulkuvälineen saa yleensä käyttöönsä vasta pelin loppupuolella.


title: Final Fantasy X-2

text: Nämä kaksi muutosta antavat pelaajalle mahdollisuuden valita vähemmän lineaarisen tarinan. Toisin kuin Final Fantasy X:ssä, jossa pelin maailman paikat avautuvat melko suoraviivaisesti, "Final Fantasy X-2":ssa on lähes täysin vapaa kartta. Peli koostuu viidestä luvusta, joissa jokaisessa paikassa on ainakin yksi kohtaus tai tehtävä lukua kohden. Viisi lukua kokoavat yhteen pelin sivujuonet, joita kutsutaan pelissä Episodeiksi. Vain muutamat kohtaukset luvussa liittyvät pelin pääjuoneen, ja ne on merkattu navigointisysteemiin "Hotspotteina" ("Active Links" japanilaisversiossa). Mennessään vain Hotspot-paikkoihin, pelaaja pääsee nopeasti läpi pelin tarinan tekemättä sivutehtäviä.


title: Final Fantasy X-2

text: Peli laskee pelaajan tarinasta suorittaman prosenttiosuuden, joka nousee vierailemalla kohtauksissa joka Episodessa. Jos pelaaja saavuttaa sadan läpipeluuprosentin, pelissä on vaihtoehtoinen loppu, "Good Ending". Pelin juonessa on haarautumia: pelaajan tekemät valinnat vaikuttavat hänen näkemiinsä kohtauksiin ja prosenttimäärään. Pelissä on tämän vuoksi mahdotonta nähdä kaikkea yhdellä pelikerrala. Sataprosenttisen läpipeluumäärän voi saada yhdellä pelaamiskerralla valitsemalla tietyssä kohdassa peliä "Youth League"-vaihtoehdon. Valitsemalla "New Yevon":n ja tekemällä kaiken muun täysin, pelin lopussa on mahdollista saavuttaa vain 99.8:n läpimenoprosentti. Kun peli on läpäisty, aukeaa mahdollisuus New Game Plus-vaihtoehdon, joka aloittaa pelin alusta siten, että aikaisemmin saavutetut tavarat, Garment Gridit, Dresspheret ja läpipeluuprosentti säilyvät. Hahmojen kehitystaso (level) pysyy entisellään.


title: Final Fantasy X-2

text: Kartallaetenemistapa on pysynyt lähes muuttumattomana kymmenennestä osasta, se koostuu pääosin yhä kolmiulotteisista ja suurimmaksi osaksi eteenpäin vievistä kohteista. Muutamia päivityksiä on lisätty: pelaaja voi vuorovaikuttaa ympäristönsä kanssa hyppimällä, kiipeämällä ja pyörittämällä kamerakulmia.


title: Final Fantasy X-2

text: Pelin sivutehtävät koostuvat pienistä tehtävistä, vapaaehtoisista pomotaisteluista ja luolastokentistä, ja suurimmasta koskaan Final Fantasy-sarjassa nähdystä minipelimäärästä. Näitä minipelejä ovat mm. Gunner's Gauntlet, ammuskelupeli, jota voidaan katsoa kolmannen tai ensimmäisen persoonan näkökulmasta ja Sphere Break, matemaattinen kolikkopeli, joka perustuu yhteenlaskuun ja kertotauluun. Lisäksi Final Fantasy X:n fiktiivinen vedenalainen urheilulaji Blitzball on mukana, mutta eri tavalla ohjautuvana. Ohjaaja Motomu Toriyama on kertonut, että suuren minipelivalikoiman kehittäminen oli yksi tärkeistä aiheista pelin kehitysprosessissa, jotta "jos Final Fantasy X-2:n ostaa, ei tarvitse muita pelejä".


title: Final Fantasy X-2

text: "Final Fantasy X-2" käyttää uudelleen sarjan klassista hahmoluokkajärejstelmää (mikä olin nähty aikaisemmin "Final Fantasy III":ssa, "Final Fantasy V":ssa ja "Final Fantasy Tactics":ssa) dressphere-järjestelmän kautta. Koska pelattavassa ryhmässä ei ole koskaan enempää kuin kolme hahmoa, hahmoja ei tarvitse vaihtaa taistelussa. Sen sijaan pelaaja voi vaihtaa hahmoluokkia, joissa kullakin on omat ominaisuutensa. Pelattavat hahmot voivat käyttää yhtä Dresspherea kerrallaan, saaden käyttöönsä erilaisia taitoja. Hahmot voivat oppia uusia taitoja (Abilities) kullekin Dresspherelle taitopisteiden (Ability Points, Ap) avulla. AP:ta kertyy vihollisten voittamisesta ja erilaisten tavaroiden ja kykyjen käyttämisestä kullekin Spherelle. Opeteltavat taidot valitaan päävalikosta. Taisteluiden aikana kertyneet AP-pisteet menevät valitun taidon oppimiseen, kunnes hahmo oppii taidon. Kukin hahmo voi kerrallaan valita taistelussa jopa kuuden Dresspheren väliltä, riippuen käytössä olevan Garment Grid:n paikkojen määrästä. Garment Grid on eräänlainen pelilauta, johon Dresspherejä asetetaan. Hahmo saa valittavakseen sen Garment Gridin hahmoluokat, joka on sille asetettu.


title: Final Fantasy X-2

text: Kuten asetettavat tavarat, Garment Grid:n mukana hahmon käyttöön tulee erilaisia lisäyksiä ja kykyjä. Pelistä löytyy useita salaisia Garment Grideja ja Dressphereja, joita löytää pelissä edetessään. Jokainen hahmo voi käyttää mitä tahansa normaalia Dressphereä, mutta jokaiselle kolmelle hahmollee on myös oma erikoinen Dresspherensä, jota vain he voivat käyttää. Nämä Dresspheret saa käyttöönsä, kun on vaihtanut jokaisen Garment Gridissä olevan Dresspheren läpi yhdessä taistelussa. Kun hahmo aktivoi tällaisen Dresspheren, muut hahmot korvaantuvat hahmon lisäksi ohjattavilla osilla.


title: Final Fantasy X-2

text: Kun "Final Fantasy X":n alkuasetelma oli suhteellisen vaatimaton, "Final Fantasy X-2" esittelee päähahmonsa heti alussa Charlien Enkelit-tyylisessä muodostelmassa. Pelissä on myös sarjalle epätyypillinen nopeatempoinen alku, mitä on yleisesti pidetty varsin yllättävänä. Spira-maailma itsesään on pysynyt lähes muuttumattomana siinä kahdessa vuodessa, mikä on kulunut kymmenennen osan tapahtumista. Alkuperäiset alueet ovat tallella (lukuun ottamatta Omega Ruinsia ja Baaj Templea), ja peliin on tullut muutama uusi paikka. Ainoat huomattavat muutokset ovat Kilika-kylän uudelleenrakentuminen ja Mount Gagazetin huipun sumun hälveneminen, mikä on paljastanut unohdetut rauniot. Lisäksi St. Bevellen palatsiin pääsee läpi pelin, ei vain yksittäisissä tarinakohtauksissa. Vaikka FF X:n Siniä ei enää ole, pelissä on yhtä paljon vihollisia kuin ennenkin, mutta ne eivät ole täysin samanlaisia; monien vihollisten nimet ovat vaihtuneet käännetyiksi ja niiden ominaisuudet ovat erilaisen taistelujärjestelmän vuoksi erilaisia. Lisäksi mukana on uusia vihollisia ja pomoja.


title: Final Fantasy X-2

text: Päällisistä muutoksista huolimatta, Spiran ihmisten ideologioissa on suuri ero. Sinin päihittämisen jälkeen saapui "Ikuisen Rauhan" ("The Eternal Calm") aikakausi. Yevon-uskonnon papit päättivät paljastaa totuuden järjestelmästään, antaen väen päättää itse miten elää maailmassa ilman kyseistä uskontoa, ja ilman Siniä. Kehittynyt teknologia ja Al Bhed-kansa ovat nyt osa yhteiskuntaa ja monet ovat alkaneet harrastaa huvituksia, kuten musiikkikonsertteja ja Blitzball-urheilulajia. Toiset ovat ryhtyneet muinaisten aarteiden metsästäjiksi, aina Bikanel Islandin hiekkoihin hautautuneista koneidenkappaleista ja kolikoista luoliin ja raunioihin unohdettuihin Sphereihin. Viimeksi mainittua harjoittavat tunnetaan "sphere hunter":na, joista on muodostunut monia ryhmiä.


title: Final Fantasy X-2

text: Sinin ja Yevonin maesterien tuhoutumisesta huolimatta Spira ei ole vailla ongelmia. Erityisesti nuoremmat ihmiset ovat alkaneet toimia nopeasti Yevonin oppien hylkäämisessä ja ennen kiellettyjen koneiden (pelissä kutsustaan nimellä "machina") käytön omaksumisessa, innokkaana näkemään Spiran kehittyvän, kun taas toiset, erityisesti vanhemman sukupolven ihmiset, tuntevat kulttuurin muutosten tapahtuvan liian nopeasti. Spiran kohdatessa uusia käytäntöjä ja oppeja, uusia poliittisia ryhmiä muodostui. Merkittävimmät niistä oli Meyvn Noojin johtama Youth League ja New Yevon-ryhmittymä, jota johti ennen katoamistaan entinen pappi Trema, myöhemmin Preetori Baralai. Youth League koostuu pääosin nuorista ihmisistä, jotka ovat halukkaita saamaan Spiran hylkäämään kokonaan entiset uskomuksensa, kun taas New Yevon-ryhmä koostuu sekä vanhoista että nuorista, jotka tuntevat, että muutosten tulee olla vähittäisiä; heidän mottonsa on "Yksi asia kerrallaan" (""One thing at the time"").


title: Final Fantasy X-2

text: Sekä Youth League, että New Yevon, toivovat High Summoner Yunan tukea poliittisen vaikutusvaltansa voimistamiseksi. Hän päättää kuitenkin pysytellä puoluettomana ja liittyä Gullwingseihiin, Sphere hunter-ryhmään, johon hänen serkkunsa Rikku ja Brother kuuluvat. Hän alkaa myös toimia Machine Faction-ryhmittymän tutkimusryhmää auttaakseen. Machine Faction on puolueeton Al Bhed-ryhmä, mikä pyrkii kehittämään machina-teknologiaa, ja jota johtaa nuori Gippal.


title: Final Fantasy X-2

text: Ajan kuluessa Youth Leaguen ja New Yovin väliset jännitteet alkavat luisua väkivaltaisuuksien puolelle. Sillä välin Yuna näkee spheret, joiden hän toivoo johtavan hänet Tidusin, hänen menetetyn rakkautensa, joka haihtui Final Fantasy X:n lopussa, luokse. Sinin päihittämisen jälkeen Yuna vetäytyi väliaikaisesti elämään hiljaiseloa Besaidin saarille, järjestäen päivittäisiä tapaamisia spiralaisten kanssa. Rikku kuitenkin toi Yunalle videospheren, jonka Yunan entinen vartija Kimahri, nyt Ronso-heimon Elder (johtaja), oli löytänyt Mt. Gagazetilta. Sphere esitti paljon Tidusta muistuttavaa nuorta mistä, ilmeisesti vankiselliin lukittuna. Wakkan, nyt naimisissa lapsuudenystävänsä Lulun kanssa, vastusteluista huolimatta Rikku vakuutti Yunan siitä, että hän oli täyttänyt tehtävänsä Spiralle ja ansaitsi seurata sydämensä ääntä. Yuna lähti sitten Besaidista liittyäkseen Gullwingseihin ja jahtaamaan lisää vihjeitä spherellä näkyneen miehen identiteetistä siinä toivossa, että se saattaisi olla Tidus.


title: Final Fantasy X-2

text: Kun Final Fantasy X oli täynnä vaikutteita japanilaisesta perinnekulttuurista ja aasialaisesta ympäristöstä, Final Fantasy X-2 sisältää paljon elementtejä japanilaisesta pop-kulttuurista. Tosin Trainer-dressphere, johon sisältyy pelattavien hahmojen vierellä taistelvat koira, apina ja lintu, kolme eläintä, joihin japanilainen kansantarusankari Momotaro ystävystyi vanhassa tarussa. Lisäksi pelissä on saatavilla Samurai-dressphere.


title: Final Fantasy X-2

text: Tarina alkaa, kun Yuna, Rikku ja Paine hankkivat takaisin Yunan varastetun Garment Gridin ensimmäisten Leblanc Syndicatea vastaan käytävien taisteluiden aikana. Pelin kohtauksien välissä kuullaan Yunan Tidukselle suuntaama yksinpuhelua, samankaltaisesti kuin Tidusin ajatuksia kuvattiin Final Fantasy X:n kohtausten välissä. Yunan tehtävänä pelissä on löytää johtolankoja, jotka saattaisivat johtaa hänet Tidusin luo. Kuitenkin iso osa pelin tarinasta seuraa Eternal Calm:n saavuttua muodostuneiden ryhmittymien välisiä erimielisyyksiä, sekä salattuja tietoja Spiran muinaisesta historiasta. Merkittävän suuri osa pelin tapahtumista eivät ole välttämättömiä pääjuonen läpäisemiseksi. Paljon tarinaa syventävistä osuuksista, hahmokehityksestä ja taustayksityiskohdista ovat vapaaehtoisia läpipelattavia.


title: Final Fantasy X-2

text: Pelin edetessä jännitteet Youth Leaguen ja New Yevonin välillä saavuttavat huippunsa. Sill ävälin Gullwingsit löytävät muinaisen sepheren, joka sisältää kuvaa valtavasta machina-aseesta nimeltään Vegnagun, mikä oli salaisesti haudattu Bevellen kaupunging alle. Vegnagunilla on riittävästi voimaa olla uhaksi koko Spiralle, ja myöhemmin pelaajalle paljastuu, ettei Vegnagun kykyene erottamaan ystävää vihollisesta, jahka se on käynnistetty. Gullwingsit liitoutuvat yhteen Leblanc Syndicaten kanssa tutkiakseen maanalaisia Bevellen alueita aikomuksenaan tuhota kone, ennen kuin jompikumpi puoli käyttää sitä tulevassa kahakassa. He löytävät kuitenkin suuren tunnelin, joka on juuri kaivettu aseen kammion lattiaan, ja he tajuavat Vegnagunin ilmeisesti liikkuneen kuolleitten sielujen entiselle asuinsijalle, Farplanelle, joka sijaitsee Spiran keskuksessa.


title: Final Fantasy X-2

text: Spiran ryhmittymien väliset erimielisyydet keskeytyvät pian Baralain, Noojin ja Gippalin - New Yevonin, Youth Leaguen ja Machine Factionin johtajien, samanaikaisen katoamisen myötä. Palatessaan Bevellen maanalaisille alueille, Gullwingsit löytävät kadonneet ryhmänjohtajat keskustelemassa Vegnagunista ja kuulevat, että koneen tekoäly antaa sille kyvyn havaita liikettä ja vastata siihen aktivoimalla itsensä ja pakenemalla. Lisäksi paljastuu, että Nooj oli tullut aikaisemmin Bevelleen aikomuksenaan tuhota Vegnagun, aiheuttaen sen pakenevan Farplanelle. Sitten pelaaja saa kuulla Painen olleen kerran ystäviä kaikkien kolmen miehen kanssa, työskennellessään heidän sphere-nauhoittajanaan heidän ollessaan Crimson Squadin kandidaatteja kaksi vuotta aikaisemmin. Crimson Squadin tarkoituksena olisi ollut olla eliittijoukko, jonka piti johtaa Crusader-joukkoja halki Spiran.


title: Final Fantasy X-2

text: Kaksi vuotta aikaisemmin Mushroom Rock Roadin luolan alla olevassa luolassa, nimeltään "Den of Woe", juuri ennen epäonnistunutta Operaatio Mi'iheniä, ryhmän viimeinen harjoitus oli käynnissä. Luolassa useat ryhmän kandidaatit joutuivat pyrefliejen uhreiksi ja ajatuneet tappamaan toisiaan. Ainoat selviytyneet olivat Paine, Baralai, Gippal ja Nooj, jotka joutuivat Yevonin joukkojen kohteeksi paljastettuaan nähneensä kangastusmaista kuvaa Vegnagunista luolassa. Pian Nooj ampui selviytyneitä tovereitaan ja jätti heidät kuolemaan, pettäen ryhmällä olleen ystävyyden. Tässä vaiheessa peliä kuitenkin paljastuu, ettei hän ollut toiminut omaksi eduskeen ampuessaan heitä. Tunteiden, jotka ajoivat ryhmän jäseneet tappamaan toisensa, paljastuvat olleen pelin antagonistin, Shuyinin, joka kuoli tuhat vuotta aikaisemmin. Ennen kuin neljä selviytyjää olivat päässet pois luolasta, Shuyinin henki, etsien ruumista toimiakseen fyysisessä maailmassa, oli ottanut valtaansa Noojin, ja myöhemmin pakottanut hänet ampumaan kumppaninsa. Siitä saakka Shuyin oli pikku hiljaa saanut yllytettyä Noojin tiedostamattomalle tasolle, pakottaen hänet lähestymään Vegnagunia, jotta hän voisi käyttää Noojin kehoa sitä kontrolloidakseen.


title: Final Fantasy X-2

text: Noojin tahto oli liian luja, jotta Shuyin olisi voinut täysin kontrolloida häntä, ja hänen halunsa tuhota suuri kone sai sen pakenemaan. Nyt haluten uutta isäntää, Shuyin poistuu Noojin kehosta ja ottaa haltuunsa Baralain, ajaen Vegnagunia takaa Farplanelle. Nooj ja Gippal liittyvät takaa-ajoon, pyytäen Yunan pitämään asioista huolta maan päällä. Tehdäkseen niin, pelaajan täytyy taistella jokaista Yunan Final Fantasy X:n aeonia vastaan, niiden henkien ollessa turmeltuneet Shuyin surusta Farplanella. Tämän tehtävän aikana Yuna putoaa Farplanlle ja tapaa Shuyinin, joka sekoittaa hänet Lenne-nimiseen naiseen. Tuntien läheisyyttä, joka ei ole hänen omaansa, Shuyinia kohtaan, ja huomaten, ettei halua lähteä poispäin hänestä, Yuna kuuntelee kuinka Shuyin kuvaa "heränneensä" kuolemansa jälkeen, yksin ja löytämättä Lenneä. Hän ilmaisee myös, etteivät Spiran asukkaat ole vielä ymmärtäneet sitä sydänsurua, jonka sota voi tuottaa, ja paljastaa, että hän on kehittänyt suunnitelman käyttääkseen vanhaa, mutta yhä toimintakykyistä Vegnagunia tuhotakseen koko Spiran, päättäen sodan mahdollisuuden ikiajoiksi. Hän uskoo niin tehdessään tekevänsä maailmasta paremman paikan.


title: Final Fantasy X-2

text: Pelaaja kuulee, että tuhat vuotta ennen pelin tapahtumia, Shuyin oli kuuluisa blitzball-pelaaja teknologisesti kehittyneessä Zanarkindin suurkaupungissa, ja suositun laulajattaren ja summonerin - Lennen, rakastaja. Shuyinin muisti muodosti siten Tidusin Dream Zanarkandissa Final Fantasy X:n tapahtumissa. Shuyin ja Lenne elivät Zanarkandin ja voimakkaamman Bevellen välisen sodan aikaan, ja sodan syttyessä Zanarkand määräsi kaikki summonerit riveihin, erottaen parin toisistaan. Uskoen, että Lenne kuolisi taistelussa, Shuyin päätt, että ainut tapa pelastaa hänet oli soluttautua Bevelleen, ottaa Vegnagun haltuunsa ja käyttää sitä tuhoamaan Zanarkandin viholliset. Kutienkin, Lenne aavisti Shuyinin aikomukset, ja vastahakoisena sallimaan hänen viedä monien muiden hengen, hän seurasi Shuyinia. Kun hän saavutti Shuyinin Bevellessä, hän oli juuri aikonut operoida Vegnagunin ohjauspaneelia, urkumaista laitetta, joka oli asetettu sen päähän. Ennen kuin hän ehti käyttämään valtavaa tykkiä, joka sijaitsi sen suussa, tuhotakseen kaupungin, Lenne pyysi huutaen häntä lopettamaan. Shuyin teki, kuten hän pyysi, mutta ryhmä Bevellen sotilaita saapui hetki myöhemmin ja ampui pariskunnan. Kuolettavasti haavoittuneena, Shuyin ei kuullut Lennen sanovan rakastavansa häntä ennen kuin he kuolivat.


title: Final Fantasy X-2

text: Tuhannen vuoden ajan Shuyinin suru ja katkeruus hänen epäonnistuttuaan pelastamaan Lennen oli sitoutunut pyreflieihin, ja ne saivat hänet kokemaan jatkuvasti tuon hetken epätoivon. Ajan kuluttua hänen surustaan tuli niin voimakasta, että se alkoi toimia itsekseen, ja hän alkoi uskao, että - lisäksi, että hän auttaisi maailmaa - hän voisi haihtua pois Lennen kanssa, jos hän tuhoaisi Spiran.


title: Final Fantasy X-2

text: Nyt ymmärtäessään Shuyinin vihan sotaa kohtaan, Yuna onnistuu palaamaan pinnalle ja Gullwingsit järjestävät konsertin, johon jokainen spiralainen kutsutaan, sekä Youth Leaguen, että New Yevonin kannattajat. Lisäksi Songstress ("Laulajatar")-dressphere, jota Yuna käyttää, paljastuu Lennen muistoista tehdyiksi. Sekä Yunan, että dresspheren kautta ilmestyvän Lennen esittämä 1000 Words-kappale heijastuu kaikille konsertin läsnäolijoille. Nähdessään kuvia Shuyinin ja Lennen viimeisistä hetkistä, Spiran kansalaiset alkavat ymmärtää heidän väittelyidensä hyödyttmyyden. Pelaaja saa kuulla, että Lennen muistojen vuoksi Shuyin oli sekoittanut Yunan Lenneen, ja siksi Yuna oli tuntenut läheisyyttä Shuyinia kohtaan.


title: Final Fantasy X-2

text: Vaikkakin ryhmien välinen taisto on laantunut, Shuyin on lähes onnistunut suunnitelmassaan käyttää Vegnagunin tykkiä tuhotakseen planeetan sen maankuoren alta. Liittyen yhteen Leblanc Syndicaten kanssa jälleen kerran, Gullwingssit matkaavat Farplanen keskustaan, ja löytävät Gippalin ja Noojin taistelevan Vegnagunia vastaan. Yhteistyöllä he onnistuvat lamaannuttamaan valtavan koneen ennen kuin sen tykki tulittaa Spiraa. Viimein Shuyinin kohdatessaan, Lennen mieli irtautuu Songstress-dresspherestä ja hän pyytää Shuyinia hylkäämään suunnitelmansa ja olemaan rauhassa. Kiittäen Yunaa, Lenne ohjaa Shuyinin hengen Farplanen rauhaan.


title: Final Fantasy X-2

text: Seuraavaksi Bahamutin fayth, joka kerran sijaitsi Bevellessä, ilmestyy Yunan eteen ja hänkin kiittää Yunaa. Sitten hän kysyy, joko Yuna haluaisi nähdä "hänet" (Tidusin) jälleen kerran. Jos pelaaja vastaa "Kyllä", ja merkittävä osuus pelin vapaaehtoisesta juonesta on suoritettu, fayth kerää Tidusin hajanaisina lentelevät pyrefliet uudelleen ja lähettää ne Besaidiin, jossa ne muodustuvat uudelleen; ja näin Yuna palaa kotiin, jossa hän ja Tidus saavat jälleen toisensa. Pelaajat, jotka saavuttavat sadan prosentin suoritusprosentin Tidusin palauttamisen lisäksi, näkevät jälleennäkemiskohtauksen Zanarkandissa pelin lopun jälkeen. Kaikkiaan pelissä on kuusi erilaista loppua. Pelin jälkeen pelin voi pelata uudestaan New Game+-moodissa ja kerätä puuttuvat prosentit. Bestiary-listat, spheret, dresspheret ja niihin opitut taidot säilyvät New Game +:ssa.


title: Final Fantasy X-2

text: Pelaaja voi koko pelin ajan vaihdella hahmojensa dressphereja vaatekehien avulla niin taistelun aikana kuin normaalissa liikkumistilassakin. Vaatekehä on eräänlainen lauta, jolle dresspheret voi sijoittaa haluamaansa järjestykseen. Pelin edetessä pelaaja saa haltuunsa erilaisia vaatekehiä, joilla on erilaisia ominaisuuksia: esimerkiksi Ice Queen -vaatekehä sisältää jäätaikoja ja -suojia, joista osan hahmo saa käyttöönsä jo pelkästään käyttämällä kyseistä kehää, osan taas vain vaihtamalla asua vaatekehää käyttäen. Vaatekehien ominaisuudet vaihtelevat melko pitkälti laidasta laitaan: yhdellä ei välttämättä ole minkäänlaisia erityisominaisuuksia, toinen tarjoaa parantavia loitsuja, kolmas suurta voimalisää ja neljäs jonkun tietyn dresspheren taistelutaitoja.


title: Keisaripingviini

text: Keisaripingviini ("Aptenodytes forsteri") on suurin pingviinilaji. Lajin nimesi George Robert Gray vuonna 1844 Johann Reinhold Forsterin kunniaksi.


title: Keisaripingviini

text: Keisaripingviini voi olla jopa 130 senttimetriä pitkä, mutta yleensä se kasvaa noin 120 senttimetrin pituiseksi. Paino vaihtelee 20 ja 40 kilogramman välillä. Suurin tunnettu yksilö painoi 46 kilogrammaa. Laji on elossa olevista linnuista viidenneksi suurin. Sillä on kaulan sivuilla ja kurkussa samanlaiset oranssinkeltaiset läiskät kuin sen lähisukulaisella kuningaspingviinillä. Sukupuolet ovat samanvärisiä. Keisaripingviini elää keskimäärin noin 20-vuotiaaksi; vanhimmat tunnetut yksilöt ovat olleet 40-vuotiaita. Poikaskuolleisuus on suuri ensimmäisen elinvuoden aikana, mutta täysikasvuisiksi selviytyneet yksilöt elävät pitkään.


title: Keisaripingviini

text: Keisaripingviiniä tavataan ainoastaan Etelämantereella. Se on ainoa lintulaji, joka lisääntyy Etelämantereella talvella. Tiedossa on yli 40 lisääntymisyhdyskuntaa, joiden koko vaihtelee Dion Islandin 200 parista Coulman Islandin 50 000 pariin. Tarkkaa parimäärää ei tunneta, sillä kaukaisimmat yhdyskunnat ovat niin vaikeasti tavoitettavissa, että niitä ei ole voitu takseerata. Lajin maailmanpopulaation koko on lähes 600 000 yksilöä. Laji on silmälläpidettävä ilmastonmuutoksen ja ihmisen lisääntyneen vaikutuksen takia.


title: Keisaripingviini

text: Satelliittikuvista tehtyjen laskentojen perusteella Etelämantereella on huhtikuun 2012 tietojen perusteella 595 000 keisaripingviiniä. Yhteisöjä havaittiin 46, joista seitsemän oli ennestään tuntemattomia. Kyseessä oli ensimmäinen kattava laskelma.


title: Keisaripingviini

text: Keisaripingviini saa muiden pingviinien tapaan ravintonsa merestä. Se syö pääasiassa krillejä ja muita äyriäisiä, mutta voi sukeltaa jopa 250 metriin saalistamaan mustekaloja. Laji syö myös kaloja. Syvin mitattu sukellus on ollut 565 metriä. Sukelluksissa keisaripingviini voi olla jopa 22 minuuttia. Normaali sukellusvauhti on 6–9 km/h, mutta ne voivat edetä 19 km/h vauhtia. Lisääntymiskauden aikana keisaripingviinit voivat olla syömättä 2–3 kuukautta, joten ennen lisääntymiskautta ne syövät jatkuvasti kerätäkseen vararasvaa. Ruokakalat ovat yleensä 3–15 cm kokoisia.


title: Keisaripingviini

text: Keisaripingviinin lisääntyminen tapahtuu keskitalvella Etelämantereella. Yhdyskunnat sijaitsevat uudella merijäällä, eivät jäävuorilla. Vain kaksi yhdyskuntaa sijaitsee mantereella. Tällöin voi olla jopa 60 astetta pakkasta ja tuulla 80 km/h (22,25 m/s), ja myrskytuuli voi olla peräti 180 km/h. Pysyäkseen lämpiminä keisaripingviinit kerääntyvät jopa 6 000 yksilön lisääntymisyhdyskunniksi. Ne kerääntyvät pesimään pian uuden merijään muodostuttua syksyllä (huhti–toukokuussa). Pingviinit lisääntyvät noin loka–marraskuussa. Pingviinit ovat pariuskollisia, mutta jos toinen puolisoista on kuollut, toinen voi ottaa uuden puolison.


title: Keisaripingviini

text: Naaras munii yhden munan, jonka se vierittää koiraalle haudottavaksi. Yleensä luovutus tapahtuu pian muninnan jälkeen, mutta joskus naaraat saattavat istua tuntikausia munan päällä, kunnes koiras tulee vaatimaan sitä itselleen. Itse luovutustapahtuma on nopea ja hätäinen tapahtuma, sillä jos koiras ei ota munaa nopeasti ihopoimuunsa, se jäätyy ja lisääntyminen epäonnistuu. Koiras hautoo munaa jalkojensa päällä ihopoimun suojassa yhdeksän viikkoa. Se nukkuu pääosan tuosta ajasta, sillä nukkuessa sen energiankulutus on alimmillaan. Vaikka muna tuhoutuisi, naaras ei muni uudestaan ennen kuin vuoden päästä. Muna on suhteellisen pieni, se painaa noin 465 grammaa.


title: Keisaripingviini

text:
Tavallisesti naaras palaa ennen poikasen kuoriutumista, mutta jos poikanen syntyy aikaisemmin, koiras ruokkii sitä oksentamalla kuvustaan maitomaista nestettä. Naaras palaa koiraan luo noin kahden kuukauden kuluttua ja löytää kumppaninsa äänten perusteella. Se ottaa huolehtiakseen poikasesta ja koiras lähtee merelle syömään. Vastakuoriutunut poikanen painaa 120–160 grammaa ja on 15 senttimetrin pituinen. Naaras ruokkii poikasta oksentamalla sille sulanutta ruokaa vatsastaan. Muutaman viikon kuluttua koiras palaa perheensä luo ja kumpikin emo hoitaa poikasta. Pari kuukautta kuoriutumisen jälkeen, säiden alkaessa kylmetä, poikaset kerääntyvät tiiviiksi parveksi lämmönhukan vähentämiseksi, ja emot jatkavat niiden ruokkimista. Parvea vartioi muutama aikuinen. Emot tunnistavat poikasensa äänestä, joka voi kuulua yli kilometrin päähän. Lopulta emot ja poikanen lähtevät merelle ja viettävät siellä loppukesän. Lisääntyvät yksilöt aloittavat syksyllä taas vaelluksensa lisääntymispaikalle ja nuoret lisääntymiskyvyttömät yksilöt jäävät mereen jäänreunan läheisyyteen. Lisääntymiskykyisiä keisaripingviinit ovat 4–8-vuotiaina.
Keisaripingviinin suurimpia uhkaajia ovat miekkavalas, merileopardi ja hait, poikasia ja sairaita yksilöitä saalistavat myös isokihu ja isomyrskyliitäjät. Myös Antarktikselle tuodut ja villiintyneet koirat olivat niiden uhkana, mutta nyttemmin ne on poistettu alueelta.


title: Kilpatanssi

text: Kilpatanssi on urheilumuoto, jossa kilpaillaan tanssissa. Kilpatanssilla tarkoitetaan erityisesti kilpailemista viidessä vakio- ja viidessä latinalaistanssissa tai näiden yhdistelmässä, vaikka muissakin tanssimuodoissa toki järjestetään kilpailuja.


title: Kilpatanssi

text: Kilpatanssi on suosittu urheilumuoto erityisesti Englannissa, Italiassa, Saksassa ja Venäjällä. Lajissa järjestetään vuosittain maailman- ja Euroopanmestaruuskilpailut sekä amatööri- että ammattilaisluokille erillisinä kilpailutapahtumina. Amatööripari siirtyy ammattilaisiksi "julistautumalla" eli allekirjoitetulla kirjallisella ilmoituksella lajiliitolle, jonka jälkeen pari ei saa enää ottaa osaa amatöörikilpailuihin. MM- ja EM-kilpailujen lisäksi kilpaillaan vuosittain Englannin Blackpool, jota voidaan pitää edellä mainittujen lisäksi lajin päätapahtumana.


title: Kilpatanssi

text: Kilpatanssissa kilpaillaan taitoihin (ammattilaiset, A-, B-, C-, D-, E-luokka sekä F-luokka, joka ei ole kilpailuluokka) ja ikään perustuvissa luokissa (lapsi-, juniori-, nuoriso-, yleinen- ja senioriluokat). Kilpailuissa voidaan tanssia kaikkiaan kymmenessä eri tanssilajissa sekä näiden yhdistelmässä eli 10-tanssissa. Yleensä kilpaillaan vakio- (valssi, tango, wienervalssi, foxtrot ja quickstep) ja latinalaistansseissa (samba, cha-cha, rumba, paso doble ja jive) erikseen sillä kaikkien kymmenen tanssin erinomainen hallinta on vaativaa.


title: Kilpatanssi

text: Kilpatanssissa kilpailijat ovat samaan aikaan lattialla ja tanssivat omaa koreografiaansa välittämättä soitettavasta kappaleesta toisin kuten esimerkiksi jäätanssissa. Parit tietävät ainoastaan tanssilajin rytmin ja soitettavan tempon, mikä on määritelty kilpailusäännöissä. Poikkeuksen muodostaa paso doble, jossa koreografia sovitetaan Pascual Marquina Narron (1873–1948) säveltämän "España cañín" (engl. "Spanish Gypsy Dance") melodian ja "highlightien" mukaan; "highlight" tarkoittaa tässä musiikin korostettua pysäytyskohtaa, johon koreografiassa ajoitetaan näyttävä poseeraus.


title: Kilpatanssi

text: Tanssikilpailuissa paremmuusjärjestys perustuu tuomariarvosteluun. Kilpailun kulku jaotellaan pääpiirteittäin 1) karsintakierroksiin, joista viimeinen on semifinaali, ja 2) finaaliin. Tasapisteiden johdosta voidaan joutua järjestämään myös välikierros, johon osallistuvat vain tasapisteissä olevat. Karsintakierroksilla tuomarit antavat kilpaileville pareille ns. "rukseja". Ruksi tarkoittaa sitä, että tuomari haluaisi nähdä parin seuraavallakin kierroksella, eli ruksien perusteella ei vielä voi päätellä parien keskinäistä paremmuutta. Jokainen tuomari merkitsee jokaisessa tanssissa erikseen niin monta paria jatkoon kuin seuraavalle kierrokselle on määritelty pääsevän. Semifinaalia edeltävillä kierroksilla voidaan jättää yksi tanssi pois sekä vakio- että latinalaisosuudelta karsintavaiheen nopeuttamiseksi.


title: Kilpatanssi

text: Lähtökohtana karsintakierrosten määrässä on, että finaalissa on aina 6 paria (tasatilanteessa finaaliin voi päästä seitsemän paria). Semifinaaliin karsitaan 12 paria (mahdollisessa tasatilanteessa 13). Karsinnoissa voidaan yhdellä kierroksella enintään puolittaa parien määrä. Esimerkiksi kilpailuun osallistuu 18 paria:Finaalissa parit arvostellaan sijaluvuilla. Jokainen tuomari tekee päätöksensä itsenäisesti ja jokainen tanssi käsitellään erillisenä osasuorituksena, joista kokonaispisteet muodostetaan. Tuomari antaa kussakin tanssissa parhaaksi katsomalleen parille sijaluvun 1, toiseksi parhaalle 2 jne. Tanssin jälkeen tuloslaskenta selvittää tanssin sijoituksen annettujen sijalukujen perusteella. Laskennassa käytettävän ns. skating-systeemin mukaan majoriteetti (tuomarien enemmistö) ratkaisee. Esimerkiksi viiden tuomarin arvostelemassa kilpailussa kolme voittavaa tuomarinäyttöä viidestä riittää yhden tanssin voittoon, olivat kaksi muuta tuomaria mitä mieltä tahansa. Majoriteetti syntyy aina, sillä sääntöjen mukaan tuomareita on aina oltava pariton määrä: pienemmissä kilpailuissa 5, GP-kilpailuissa 7 ja esimerkiksi SM-, EM-, ja MM-kilpailuissa 9. Maailmalla järjestetään 11 tuomarinkin kilpailuja.


title: Kilpatanssi

text: Kun kaikki tanssit on finaalissa tanssittu, lasketaan yksittäisten tanssien sijoitukset yhteen, jolloin muodostuvat ns. sijalukupisteet. Pienin yhteissumma voittaa. Eli viiden tanssin kilpailussa parhaat loppupisteet ovat 5.0 parin voittaessa kaikki viisi tanssia ja (kuuden parin finaalissa) huonoimmat 30.0 (pari on joka tanssin kuudes).


title: Kilpatanssi

text: Kilpatanssin arvosteluperusteet voidaan jakaa seitsemään ryhmään, jotka ovat tärkeysjärjestyksessä:Mikäli pari ei tanssi musiikin rytmissä (vaan esimerkiksi Cha-Cha:ssa ns. välirytmiin) pari arvostellaan automaattisesti viimeiseksi. Vartalolinjoissa tulee pyrkiä ryhdikkääseen ja luonnolliseen tanssiasentoon, joka säilyy koko liikkeen ajan. Liikeradat tulee suorittaa kuviosarjan mukaisesti, usein pyritään mahdollisimman laajoihin luonnollisiin liikkeisiin. Oikea jalkatekniikka on myös tärkeää, esimerkiksi Cha-Cha:ssa tukijalan polven tulee ojentua suoraksi ja vakiotansseissa liikkeen tulee olla pehmeää, joka edellyttää polven oikeaoppista käyttöä ja jalkaterän tasaista rullaamista painon siirtyessä sille.


title: Kilpatanssi

text: Tanssin luonteen tulkinnalla tarkoitetaan tanssilajille luonteenomaista liikkumista. Esimerkiksi tangossa pyritään staccatomaiseen askellukseen toisin kuin muissa vakiotansseissa, jossa liikkeen tulee olla jatkuvaa. Samoin esimerkiksi Paso doble on luonteeltaan marssinomaista, eli askeleet suunnataan voimakkaasti lattiaa kohti ja tanssin tulisi kuvata härkätaistelua. Tanssillisella esittämisellä pari voi erottautua muita tyylikkäämpänä tai esimerkiksi jivessä hauskana. Koreografian tulisi olla monipuolinen siten, että esimerkiksi aloittelevilla pareilla käytettäisiin vakiotansseissa sekä oikealle että vasemmalle kääntyviä kuvioita. Huomionarvoista on kuitenkin se, että jopa huippuammattilaisparit käyttävät erityisesti vakiotansseissa hyvinkin yksinkertaisia kuvioita osana koreografiaansa.


title: Kilpatanssi

text: Kynnys aloittaa kilpatanssi kilpaurheiluna on tehty matalaksi jakamalla kilpailevat parit ikätason mukaisiin sarjoihin ja taitotason mukaisiin luokkiin. Jaon ansiosta parit voivat kilpailla oman ikäistensä ja suunnilleen yhtä kauan kilpailemista harrastaneiden kanssa. Kilpailemisen voi aloittaa minkä ikäisenä hyvänsä.


title: Kilpatanssi

text: Aloittelevat parit tanssivat alimmassa F-luokassa, jossa ei yleensä kilpailla. Oman seuran järjestämässä F-katselmuksessa, joka usein toteutetaan harjoituskilpailuna, seuran ohjaajat tai valmentajat voivat nostaa parin ensimmäiseen varsinaiseen kilpailuluokkaan eli E-luokkaan.


title: Kilpatanssi

text: Kilpailuissa parit keräävät nousupisteitä, joita karttuu sitä nopeammin, mitä paremmin pari menestyy. Taitojen kasvaessa pari siirtyy ylempään taitoluokkaan, jolloin vastus ja vaatimustaso kovenevat ja vastaavat paremmin parin omaa osaamista.


title: Kilpatanssi

text:
Lapsi-, juniori-, nuoriso- ja alle 21-vuotiaiden ikäsarjat määräytyvät parin vanhemman osapuolen mukaan ja pari kilpailee koko vuoden siinä ikäsarjassa, jonka ikäsarjaehdon parin vanhempi osapuoli täyttää kalenterivuoden aikana. Yleisessä ikäsarjassa ja seniori-ikäsarjoissa tulee parin molempien osapuolien täyttää ikäsarjaehto kalenterivuoden aikana.  Seniori-ikäsarjat:
C-, B- ja A-luokissa pari voi halutessaan erikoistua joko vain vakiotansseihin tai latinalaistansseihin ja tanssia molempia eli 10-tanssia. Mestariksi kehittyminen esimerkiksi vakiotanssissa vaatii yleensä erikoistumista ja harjoittelun keskittämistä vain yhteen tanssimuotoon.
Seniorit voivat taitoluokasta riippumatta erikoistua haluamaansa tanssimuotoon.
E- ja D-luokkien kilpailuissa arvostellaan tanssimuodot yhdessä (E-luokassa tulos koostuu 3 vakio- ja 3 latinalaistanssin yhteistuloksesta, D-luokassa 4 vakio- ja 4 latinalaistanssin yhteistuloksesta) C-luokasta ylöspäin vakio- ja latinalaistanssien kilpailujen palkinnot jaetaan erikseen. Erikoistumismahdollisuuden vuoksi myös osallistujat voivat eri tanssimuodoissa vaihdella.


title: Kilpatanssi

text: Yleisessä A-luokassa erinomaisesti menestyneet voivat siirtyä ammattilaisluokkaan kirjallisella ilmoituksella lajiliittoon. Tämän jälkeen he eivät voi osallistua enää amatöörien kilpailuihin.


title: Kilpatanssi

text: Taitoluokat ikäsarjoissa:


title: Kilpatanssi

text: Aloittelijan taitoluokka on aina F-luokka. Alkeiskurssin päätteeksi järjestetään katselmus, jossa katsotaan, että pari on omaksunut perusteet ja sillä on valmiudet aloittaa harjoittelu kilpailemista varten.


title: Kilpatanssi

text: Luokkanousut E-luokasta ylöspäin perustuvat kilpailemalla saavutettaviin nousupisteisiin.


title: Kilpatanssi

text:
Osallistumalla kilpailuun ja tanssimalla 1. kierroksen saa 1 pisteen. Kaikista tanssituista karsintakierroksista saa 1 pisteen (ml. semifinaali)
Finaalissa pisteitä ansaitsee seuraavasti:Kuuden parin finaalissa esimerkiksi 1. 7p 2. 5p 3. 4p 4. 3p 5. 2p 6. 1p. Jos finaalissa on 7 paria, sijat 1–6 pisteytetään kuten 6 parin finaalissa. Myös 7. saa 1 pisteen.


title: Kilpatanssi

text: E- ja D-luokissa lasketaan vain yhdet pisteet paria kohden. C- ja B-luokkien kilpailuissa parit kartuttavat vakio- ja latinalaistanssien pistetiliä erikseen. Pari voi siis kuulua eri taitoluokkaan eri tanssimuodoissa. A-luokassa pisteitä ei lasketa koska ylempää luokkaa ei enää ole. Pisteraja luokkanousulle on aina sama: 50 pistettä.


title: Kilpatanssi

text: Lapsi- ja juniorisarjoissa ei pisteiden täyttyessäkään voi nousta ylempään taitoluokkaan mikä on ikäsarjan ylin. Tällöin pisteiden ollessa täynnä pari nousee ylempään luokkaan vasta, kun ikäsarjan puolesta nousee sellaiseen sarjaan, jossa ylempi luokitus on mahdollinen. Eli Lapsi II -sarjan pari, joka D-luokassa on saavuttanut 50 pisteen rajan nousee C-luokkaan vasta, kun iän puolesta nousee Juniori I sarjaan. Tällöin tili nollautuu ja alkaa uuden 50 pisteen metsästys. Yli 50p saavutetut pisteet eivät varastoidu.


title: Kilpatanssi

text: Kilpailujärjestyksessä:


title: Kilpatanssi

text: Hidas Englantilainen Valssi 3/4-jakoinen, soitetaan tempolla 30 tahtia/minuutti


title: Kilpatanssi

text: Tango 4-jakoinen, soitetaan tempolla 33 tahtia/minuutti


title: Kilpatanssi

text: Wienervalssi 3/4-jakoinen, soitetaan tempolla 60 tahtia/minuutti


title: Kilpatanssi

text: Foxtrot 4-jakoinen, soitetaan tempolla 30 tahtia/minuutti


title: Kilpatanssi

text: Quickstep 4-jakoinen, soitetaan tempolla 50 tahtia/minuutti


title: Kilpatanssi

text: Samba 4-jakoinen, soitetaan tempolla 50 tahtia/minuutti (ammattilaiset tanssivat Cha-cha:n ennen Sambaa)


title: Kilpatanssi

text: Cha-cha 4-jakoinen, soitetaan tempolla 30 tahtia/minuutti


title: Kilpatanssi

text: Rumba 4-jakoinen, soitetaan tempolla 27 tahtia/minuutti


title: Kilpatanssi

text: Paso-doble 2-jakoinen, soitetaan tempolla 62 tahtia/minuutti kappale määritelty


title: Kilpatanssi

text: Jive 4-jakoinen soitetaan, tempolla 44 tahtia/minuutti


title: Kilpatanssi

text: Vakio- ja lattaripuvut ovat erilaiset. Lapsi-sarjoissa tanssivat tytöt käyttävät usein vakio- ja latinalaistanssipukujen välimuotoa. Pukeutumisen on oltava sääntöjen mukainen. Erityisesti alempien luokkien pukeutumista on rajoitettu, jotta aloittelevan kilpatanssijan ei heti tarvitsisi ostaa kalliita vaatteita.


title: Kilpatanssi

text: Vakiotansseissa asu on juhlava, miehellä frakki (musta tai yönsininen kaikkine asusteineen) ja naisella yksiosainen kilpailupuku, jonka leikkaukset ovat tarkoin säädeltyjä. Latinalaistansseissa miehen asu on mustat tai yönsiniset housut ja paidan tulee olla housuissa, eikä se saa olla hihaton. Naisen asu on usein paljastava, joskin lantiolinjan ja rintojen alueen tulee olla kokonaan peitetty.


title: Kilpatanssi

text: Menestynein kilpatanssipari on Skotlantia edustanut Donnie Burns ja Gaynor Fairweather, jotka voittivat vuosina 1984–1998 yhteensä 14 latinalaistanssin ammattilaisluokan maailmanmestaruutta. Vakiotansseissa menestynein pari on Englantia edustanut Marcus Hilton ja Karen Hilton, jotka voittivat vuosina 1990–1998 yhteensä yhdeksän ammattilaisluokan maailmanmestaruutta. Hiltonit voittivat myös 10-tanssin mestaruuden vuonna 1986.


title: Kilpatanssi

text: Latinalaistanssien ammattilaisluokkaa hallitsevat tällä hetkellä Saksaa edustava Bryan Watson ja Carmen Vincelj. He ovat voittaneet maailmanmestaruuden vuodesta 1999 ja ovat olleet jo vuosia voittamattomia. Heidän vakavimmin otettavia haastajiaan ovat Slavik Kryklyvyy ja Elena Khorova sekä Michal Malitowski ja Joanne Leunis. Vakiotansseissa valtikka siirtyi vuonna 2005 italialaisparille Mirko Gozzoli ja Alessia Betti, He uusivat mestaruutensa vuonna 2006. Heidän kovin haastajansa tällä hetkellä on pari Timothy Howson ja Joanne Bolton, Englanti. 10 -tanssin Mm 3, Em 1., Sm 1, sekä 10-tanssin MM-kultaa vuonna 2016, Jaak Vainomaa ja Taina Savikurki.


title: Kilpatanssi

text: Menestynein suomalaispari kautta aikojen on Jukka Haapalainen ja Sirpa Suutari. He voittivat vuosina 1997–2001 Blackpoolissa latinalaistanssien ammattilaisluokan yhteensä neljästi. Mikko Kaasalainen voitti unkarilaisparinsa Adrienn Fitorin kanssa latinalaistanssien ammattilaisten maailmamestaruuden Luxemburgissa 20.9.2015.


title: Kilpatanssi

text: Timo Lindfors ja Ekaterina Krutovskaya-Kauppinen on menestynein suomalainen latinalaistanssipari WDSF-liiton kilpailuissa.


title: Kilpatanssi

text: Heillä on yhteensä 7 MM-mitalia (4 kultaa, 2 hopeaa, 1 pronssi) useiden avointen mestaruuksien (mm. GOC) lisäksi.


title: Kilpatanssi

text: Vuonna 2014 pari teki historiaa voittamalla sekä seniori 1- että seniori 2-sarjojen maailmanmestaruudet kuukauden välein.


title: Ari Pakarinen

text: Ari Pekka Pakarinen (s. 2. toukokuuta 1968 Pieksämäki) on suomalainen entinen pikajuoksija. Hän oli 1990-luvun puolivälissä Suomen paras 100 ja 200 metrin juoksija. Seuratasolla Pakarinen edusti Mäntyharjun Urheilijat -50:ta ja häntä valmensi Veikko Noponen.


title: Ari Pakarinen

text: Pakarinen voitti Suomen mestaruuden 100 metrillä vuosina 1994 ja 1996 sekä 200 metrillä 1993, 1995 ja 1996. Lisäksi hän saavutti hopeaa 200 metrillä vuonna 1994, 100 metrillä vuonna 1995 ja 400 metrillä vuonna 1999, jolloin Pakarinen sai myös pronssia 200 metrillä. Hallissa hän voitti kultaa 200 metrillä vuosina 1993 ja 1995. Helsingin EM-kisoissa 1994 Pakarinen selviytyi 200 metrillä välieriin.


title: Ari Pakarinen

text: Tuusulan SM-kisoissa 9. heinäkuuta 1994 Pakarinen juoksi 100 metrillä uuden Suomen ennätysajan 10,42 s. Se oli sekunnin sadasosan parempi kuin Antti Rajamäen vuonna 1978 juoksema entinen ennätys. 200 metrillä Pakarinen juoksi ennätyksensä 20,78 s 27. heinäkuuta 1995 Lahden eliittikisoissa. Ajallaan hän on kaikkien aikojen seitsemänneksi nopein suomalainen 200 metrin juoksija. Joukkue Harri Kivelä, Sami Länsivuori, Ari Pakarinen ja Janne Haapasalo juoksi 4 × 100 metrin viestissä 26. elokuuta 1995 ajan 39,39, joka on kaikkien aikojen viidenneksi paras suomalaisaika.


title: Ari Pakarinen

text: Urheilu-uransa jälkeen Pakarinen on toiminut liikunnan ja terveystiedon opettajana Kuusankoskella.


title: Abra

text: Abra tarkoittaa seuraavia:


title: Alasdair MacIntyre

text: Alasdair MacIntyre (s. 12. tammikuuta 1929 Glasgow, Skotlanti) on brittiläissyntyinen, vuodesta 1970 Yhdysvalloissa asunut filosofi, joka tunnetaan parhaiten työstään moraalifilosofian alalla.


title: Alasdair MacIntyre

text: MacIntyre suoritti kandidaatin tutkinnon antiikintutkimuksessa ("classics") Queen Maryn yliopistossa vuonna 1949 ja maisterin tutkinnot filosofiasta Manchesterin yliopistossa vuonna 1951 ja myöhemmin Oxfordin yliopistossa 1961. Hän on opettanut useissa brittiläisissä ja yhdysvaltalaisissa yliopistoissa, muun muassa Oxfordissa sekä Bostonin, Vanderbiltin, Duken ja Notre Damen yliopistoissa. Hän jäi eläkkeelle vuonna 2010.


title: Alasdair MacIntyre

text: MacIntyre on yksi tunnetuimpia nykyisiä etiikan tutkijoita, erityisalanaan hyve-etiikka. Hän on kiinnostunut etenkin Aristoteleesta ja tomismista. Kirjassaan "Hyveiden jäljillä" (1981) hän esittelee käsityksensä eettisen ajattelun historiasta. MacIntyre on entinen American Philosophical Associationin puheenjohtaja.


title: Alasdair MacIntyre

text: MacIntyren puoliso Lynn Joy on myös filosofi.


title: Kittie

text: Kittie on vuonna 1997 perustettu kanadalainen nu metallia soittava naisyhtye. Kittie nousi suosioon "Brackish"-hitillään, joka löytyy yhtyeen vuonna 1999 julkaistulta esikoisalbumilta "Spit".


title: Kittie

text: Basisti Tanya Candler jätti yhtyeen talvella 1999. Hänen tilalleen tuli Talena Atfield. Vuonna 2001 bändistä lähti myös kitaristi Fallon Bowman, jolla oli myös omia musiikkiprojekteja, kuten "Amphibious Assault". Sen jälkeen yhtyeen kitaristiksi otettiin Jeff Phillips, joka oli yhtyeessä vain väliaikaisesti. Kitten jatkoi kolmihenkisenä, kunnes 2002 tapahtui jälleen muutoksia. Atfield jätti yhtyeen kertomatta mitään erityistä syytä. Hänen tilalleen tuli Jennifer Arroyo. Parin vuoden päästä Jeff Phillipsin tilalle löydettiin Lisa Marx. Maaliskuussa 2005 myös Jennifer Arroyo ja Lisa Marx erosivat yhtyeestä. Jennifer liittyi "Suicide City" -nimiseen yhtyeeseen ja Marx "The Dear And Departed" -yhtyeeseen. Kittien luultiin jo hajonneen, mutta yhtye saatiin taas nelihenkiseksi, kun siihen liittyivät Tara McLeod ja Trish Doan.


title: Shinhwa

text:
Shinhwa on eteläkorealainen kuusihenkinen yhtye, jonka tyylisuuntina on pop, rock, rap ja R&B. Shinhwan musiikki on monipuolista ja hidas- ja nopeatempoista. Shinhwa perustettiin vuoden 1998 maaliskuussa ja se on toiminut alkuperäisellä kokoonpanollaan tähän asti. Shinhwassa on kolme laulajaa ja kolme räppäriä. "Shinhwa" on koreaa ja tarkoittaa myyttiä tai tarinaa.
Vuoden 2003 lopussa Shinhwan sopimusaika päättyi SM Entertainmentilla ja yhtye siirtyi Good Entertainmentin omistukseen


title: Shinhwa

text: Albumit


title: Shinhwa

text:
State of the Artista julkaistiin 16 elokuuta 2006 myös erikoisversio, joka sisältää kaksi uutta biisiä ja joissakin painoksissa DVD, jossa on musavideot Once In a Lifetime ja Throw My Fist.
Japaninkieliset julkaisutErikoisjulkaisut SM Entertainmentiltä siirtymisensä jälkeen kirjoitettuaan sopimukset Good! Entertainmentin kanssa yhtyeen jäsenet päättivät ottaa aikaa soolourilleen. Huhuttiin että he olisivat eronneet, mutta he eivät eronneet. Min Woo Lee aloitti artikkelissaan, että yhtye ei ikinä eroa, vaikka mikä olisi. On sanottu, että kun he ovat kaikki suorittaneet armeijatehtävänsä, he julkaisevat uuden levyn, jonka huhuttiin julkaistavan toukokuussa 2006.


title: Shinhwa

text: Jäsenet Andy, Jun Jin, Min Woo, Eric Mun ja Dong Wan valitsivat näyttelemisen muutamissa tv-sarjoissa ja elokuvissa.


title: Shinhwa

text: Shinhwa on myös esiintynyt muutamissa korealaisissa mainoksissa, yhtyeestä Eric kuitenkin enemmän. "Hey, Dude" -kappale on itse asiassa laulu, jota soitettiin korealaisessa Coca-Cola mainoksessa ja siitä tehtiin sinkku.


title: Shinhwa

text: Heidän uusin levynsä, joka on heidän kahdeksas albuminsa, ilmestyi toukokuussa. Albumin tulon myötä aloittavat Aasian-kiertueensa Soulista, Etelä-Koreasta.


title: Shinhwa

text: He myös julkaisevat kesäkuussa ensimmäisen japaninkielisen sinkun, joka on tällä hetkellä HMV Japanin top 10 ennakkotilauksissa. Singlen nimi on Bokura no Kokoro niwa Taiyo ga aru, joka on suomeksi Sydämissämme on aurinko (engalnniksi, sun in our hearts).


title: Shinhwa

text: www.goodenter.com ,joka on Shinhwojen virallinen kotisivu, koreaksi ja englanniksi.


title: Palvelusektori

text: Palvelusektori eli kolmas sektori on yksi tuotannonaloista, joihin kansantalous usein jaetaan. Samassa luokittelussa kaksi muuta kansantalouden tuotantosektoria ovat alkutuotanto ja teollisuus.


title: Palvelusektori

text: Palvelusektoriin yleensä katsotaan kuuluvan esimerkiksi:


title: Ostovoima

text: Ostovoima tarkoittaa taloustieteessä sitä, kuinka paljon hyödykkeitä käytettävissä olevalla varallisuudella voi ostaa. Jos hinnat nousevat mutta tulot pysyvät ennallaan, ostovoima laskee. Ostovoiman lasku ei siis välttämättä liity tulojen laskuun vaan voi olla myös inflaation seurausta.


title: Ostovoima

text: Ostovoimavertailuilla on merkitystä muun muassa sosiaali-, tulo-, vero- ja aluepolitiikassa sekä yhdyskuntasuunnittelussa.


title: Ostovoima

text: Suomalaisten ostovoima on eurooppalaisessa vertailussa heikko. Heikkoa ostovoimaa aiheuttavat suhteellisen matalat palkat, korkea verotus sekä kuljetuskustannuksista ja kilpailun puutteesta johtuvat korkeat hinnat.


title: Maanpako

text: Maanpako tarkoittaa pakolaisuutta omasta maasta muun muassa vankilan, kuoleman tai muun rankaisutoimen uhalla. Maanpako on usein poliittinen rankaisutoimi. Yleensä tehdään selvä ero sisäisen maanpakolaisuuden eli maan sisällä tapahtuvan pakkomuuton ja ulkoisen maanpakolaisuuden, joka tarkoittaa yleensä karkotusta asuinmaansa ulkopuolelle. Ihmisten lisäksi maanpakoon voidaan ajaa myös hallitus, jolloin puhutaan pakolaishallituksesta. Myös kokonaisia kansakuntia on ajettu maanpakoon, jolloin voi syntyä diaspora.


title: Raio Piiroja

text: Raio Piiroja (s. 11. heinäkuuta 1979) on virolainen jalkapalloilija.


title: Raio Piiroja

text: Keskuspuoustajana pelannut 190 senttimetriä pitkä Piiroja edusti urallaan kotimaassaan viittä eri seuraa; JK Pärnua, JK Kalevia, FC Lelleä, Lelle SK:ta ja FC Floraa, sekä ulkomailla norjalaisia Fredrikstad FK:ta ja Vålerengaa, hollantilaista Vitesseä ja kiinalaista Chengdu Bladesia. Piiroja päätti pelaajauransa kauden 2015 jälkeen.


title: Raio Piiroja

text: Vuonna 1998 alkaneella maajoukkueurallaan Piiroja pelasi 114 ottelua Viron maajoukkueessa ja teki niissä yhdeksän maalia. Hän pelasi viimeisen maaottelunsa maaliskuussa 2015.


title: Kanonisointi

text: Kanonisointi (kreikan sanasta kaanon, "ohjenuora") tarkoittaa henkilön julistamista pyhimykseksi, uskonnollisen kirjoituksen ottamista pyhien, ohjeellisten kirjojen kokoelmaan tai uskonnollisen dogmin julistamista ohjeelliseksi. Kanonisointi on myös yleisemmin jonkin asian asettamista ohjeelliseksi, julistamista esikuvaksi.


title: Kanonisointi

text: Kristinuskossa kanonisointi viittaa ensisijaisesti prosessiin, jossa lopullisesti määriteltiin mitkä kirjat kuuluvat Raamatun pyhien kirjojen kokoelmaan. 300-luvulta lähtien on Raamatun kaanonista vallinnut laaja konsensus kristikunnassa lukuun ottamatta Vanhan testamentin apokryfikirjojen asemaa.


title: Kanonisointi

text: Pyhimykseksi julistamisen merkityksessä termiä kanonisointi käytetään katolisessa ja ortodoksisessa kirkossa. Se on menettelytapa, jossa tutkitaan, täyttääkö kyseinen henkilö pyhimyksen kriteerit. Pyhimykseksi tarjolla olleen henkilön on täytynyt suorittaa ihmetekoja.


title: Kanonisointi

text: Katolisessa kirkossa henkilö julistetaan ensimmäisessä vaiheessa "Jumalan palvelijaksi". Jos tutkimusprosessi osoittaa henkilön olevan sopiva jatkoon, seuraavaksi hänestä tulee "Kunnianarvoisa". Kahden todistetun kuolemanjälkeisen ihmeteon tai marttyyreilla uhrikuoleman jälkeen vuorossa on julistaminen autuaaksi (beatifikaatio). Seuraavassa vaiheessa hänet julistetaan pyhimykseksi ja liitetään pyhimysluetteloon eli kanonisoidaan.


title: Kanonisointi

text: Roomalaiskatolisella kirkolla on ollut kauan virkamies, jonka nimenomainen tehtävä on esittää pyhimysehdokkaiden kanonisointia vastustavia argumentteja. Hänen nimikkeensä on "Uskon yleinen edistäjä" mutta puhekielessä kutsutaan "Paholaisen asianajajaksi": tarkoitus on varmistaa että vain todella pyhitykselle otolliset läpäisevät seulan. Tehtävään on kauan valittu nimenomaan augustinolaismunkkeja. Epävirallinen mutta vakiintunut kelpoisuusehto on poikkeuksellisen itsepäisen miehen maine.


title: Kanonisointi

text: Ortodoksisessakin kirkossa uskonnollisessa ja kirkollisessa mielessä esikuviksi kelpaavia henkilöitä voidaan kanonisoida pyhiksi, mutta kanonisointi tapahtuu hieman eri tavalla kuin roomalaiskatolisilla.


title: Kanonisointi

text: Anglikaaninen kirkko ei sulje kanonisointia pois, mutta on kanonisoinut vain yhden henkilön, Kaarle I:n. Muissa protestanttisissa, kuten luterilaisissa ja reformoiduissa kirkoissa, ihmisiä ei kanonisoida, koska tällaisen menettelyn katsotaan olevan ristiriidassa uskonpuhdistuksen keskeisten periaatteiden, sola scriptura ja sola gratia, kanssa.


title: Harri Kivelä

text: Harri Juhani Kivelä (s. 5. marraskuuta 1966 Nakkila) on suomalainen pikajuoksija. Seuratasolla Kivelä edusti Porin Tarmoa, Turun Tovereita, Jyväskylän Kenttäurheilijoita ja Nakkilan Virettä.


title: Harri Kivelä

text: Kivelä voitti 100 metrin juoksun Suomen mestaruuden vuosina 1995 ja 1997 sekä 200 metrin mestaruuden vuonna 1998 . SM-hopeaa Kivelä voitti 100 metrillä 1989 ja 1996, 200 metrillä 1996 sekä SM-pronssia 200 metrillä 1989, 1991 ja 1995. Hallissa Kivelä sai SM-kultaa 60 metrillä 1996 ja 200 metrillä 1997 . Kivelä oli mukana Budapestin EM-kisoissa 1998 100 ja 200 metrillä, mutta karsiutui alkuerissä.


title: Harri Kivelä

text: Uransa parhaan tuloksen 100 metrillä 10,43, Kivelä juoksi Lahden eliittikisoissa 26. heinäkuuta 1998. 200 metrillä Kivelä juoksi maaottelussa Tukholmassa 30. elokuuta 1997 parhaan aikansa 21,05.


title: Harri Kivelä

text: Joukkue Harri Kivelä, Sami Länsivuori, Ari Pakarinen ja Janne Haapasalo juoksi 4 × 100 metrin viestissä ajan 39,39 Helsingissä 26. elokuuta 1995. Se on kaikkien aikojen kuudenneksi paras suomalaisaika.


title: Rami Shaaban

text: Rami Shaaban () (s. 30. kesäkuuta 1975 Tukholma, Ruotsi) on ruotsalainen jalkapallomaalivahti, joka edustaa Ruotsin Allsvenskanissa pelaavaa Hammarby IF:ää. Shaabanin isä on egyptiläinen ja äiti suomalainen.


title: Rami Shaaban

text: 193 senttimetriä pitkä Shaaban aloitti uransa aikuistasolla Järla IF:n joukkueessa kaudella 1993/1994. Tämän jälkeen hän edusti Ruotsissa myös Saltsjöbadenia ja IK Siriusta, kunnes siirtyi egyptiläiseen Zamalekiin kaudella 1995/1996. Saman kauden aikana Shaaban edusti myös toista egyptiläisseuraa, Thadosmania. Vuonna 1997 hän palasi Ruotsiin Nacka FF:n joukkueeseen, josta muutaman vuoden jälkeen pääsarjatasolle Djurgårdeniin. Mainiot esitykset Allsvenskanissa poikivat siirron Arsenaliin Englannin Valioliigaan vuonna 2002. Lontoolaisseurassa läpimurto jäi kuitenkin tekemättä ja peliaikaa tuli vain muutamissa otteluissa. Shaaban kävi myös lainalla West Hamissa vuonna 2004. Arsenalista hän siirtyi Brightoniin, josta pian nykyiseen seuraansa. Ruotsin maajoukkueessa Shaaban debytoi toukokuussa 2006 ottelussa Suomea vastaan. Hänet valittiin maajoukkueeseen Saksan MM-kisoihin 2006.


title: Rami Shaaban

text: Sukujuuriensa vuoksi Shaaban olisi voinut edustaa maajoukkuetasolla myös Suomea tai Egyptiä, mutta valitsi Ruotsin, koska oli viettänyt maassa lapsuutensa ja nuoruutensa ja katsoi tuolloin Suomen maalivahtitilanteen olevan niin hyvä, ettei hän mahtuisi joukkueeseen. Hänen isoisänsä on egyptiläisen suurseuran Zamalekin puheenjohtaja.


title: Kalliovuorten kingit

text: Kalliovuorten kingit ("High Mountain Rangers") on yhdysvaltalainen televisiosarja, joka kertoo Sierra Nevadan vuoristossa Lake Tahoen lähistöllä toimivasta virkavallan yksiköstä. Sarjaa kuvattiin vain yhden tuotantokauden verran vuonna 1988. Sarja ei ollut suosittu ja sai murska-arvostelut, joten se lopetettiin ensimmäisen tuotantokauden jälkeen. Se kuitenkin sai jatkoa spin-off-sarjan "Jesse Hawkes" muodossa. Myös tämä sarja lopetettiin yhden tuotantokauden jälkeen. Suomessa sarjaa esitti MTV.


title: Kim Lesch

text: Kim Juhana Lesch (s. 4. toukokuuta 1976 Imatra) on suomalainen entinen pikajuoksija ja aitajuoksija. Seuratasolla Lesch edusti Lappeenrannan Urheilu-Miehiä.


title: Kim Lesch

text: Lesch voitti Suomen mestaruuden 100 metrin juoksussa Seinäjoella vuonna 1999. 110 metrin aidoissa hän oli pronssilla vuonna 1998. Hallikisoissa 60 metrillä hän oli SM-hopealla 1999 ja 2000. Vuonna 2000 hän osallistui myös halli-EM-kisoihin Belgian Gentissä.


title: Kim Lesch

text: Leschin ennätys 100 metrillä on 16. heinäkuuta 2000 Lapinlahden eliittikisoissa juostu 10,49.


title: Bengt Sæternes

text: Bengt Sæternes (s. 1. tammikuuta 1975, Egersund, Norja) on norjalainen jalkapallovalmentaja ja entinen hyökkääjä. Kaudesta 2015 lähtien hän on toiminut Sandnes Ulfin päävalmentajana.


title: Bengt Sæternes

text: Sæternes aloitti uransa Egersunds IK:ssa, jossa hän pelasi sekä junioreiden että aikuisten joukkueissa. Vuonna 1996 hän siirtyi Viking Stavangeriin, jossa peliaika jäi kuitenkin vähiin, ja Sæternes lähti koettamaan onneaan Odd Grenlandin riveihin. Myös siellä visiitti jäi yhden kauden mittaiseksi, ja vuonna 1998 Sæternes siirtyi Bodø/Glimtiin. Hyökkääjän ura lähti seurassa nousuun ja hän paukutti neljän kauden aikana 61 maalia pelaamissaan 113 ottelussa. Vuonna 2002 belgialaisseura Club Brugge osti hänet. Sæternes edusti Brüggeä vuoteen 2004 asti. Hän ehti voittaa seurassa Belgian mestaruuden, Belgian Cupin ja kaksi kertaa Belgian Supercupin. Henkilökohtainen saldo oli 40 liigaottelua, joissa 14 maalia. Belgian matkan jälkeen Sæternes palasi vuonna 2004 Norjaan SK Branniin. Bergeniläisseuran kanssa hän on voittanut Norjan Cupin debyyttikaudellaan 2004 ja Norjan liigamestaruuden Kaudella 2007.


title: Bengt Sæternes

text: Loppuvuodesta 2007 hän pelasi tanskalaisessa OB Odensessa josta siirtyi kaudeksi 2008 Vålerengaan. Kokenut hyökkääjä pelais Vålerengassa hyvin ja onnistui maalinteossa 23 kertaa kolmen kauden aikana. Hän siirtyi kaudeksi 2011 Vikingiin, jossa lopetti uransa 36-vuotiaana.


title: Bengt Sæternes

text: Norjan maajoukkueessa Sæternes on pelannut seitsemän ottelua.


title: Bengt Sæternes

text: Sæternes aloitti valmennusuransa Espanjan Tercera Divisiónissa pelanneen UD Vecindarion apuvalmentajana kesällä 2012. Hänen visiittinsä Espanjassa jäi lyhyeksi ja marraskuussa 2012 hän teki valmennussopimuksen Egersunds IK:n kanssa. Hän luotsasi kasvattajaseuransa Norjan 2. divisioonassa toiseksi kaudella 2014, minkä jälkeen siirtyi Sandnes Ulfin päävalmentajaksi. Sæternesin debyyttikaudella seura sijoittui OBOS-ligaenissa seitsemänneksi eikä onnistunut nousemaan takaisin liigaan.


title: Tuomas Näsi

text: Tuomas Hermanni Näsi (s. 14. lokakuuta 1979 Helsinki) on suomalainen pikajuoksija. Hän edustaa Helsingin Kisa-Veikkoja.


title: Tuomas Näsi

text: Näsi voitti 100 metrin juoksun Suomen mestaruuden vuonna 2000 ajalla 10,55. 60 metrin hallimestaruuden hän voitti vuonna 2003.


title: Tuomas Näsi

text: Näsin ennätys 100 metrillä on Lahdessa 19. elokuuta 2000 juostu 10,45. Joukkue Samsa Tuikka, Kari Louramo, Tommi Hartonen ja Tuomas Näsi juoksi 4 × 100 metrin viestissä 2. elokuuta 2000 ajan 39,42, joka on kaikkien aikojen kuudenneksi paras suomalaisaika.


title: Ari Anjala

text: Ari Martin Anjala (s. 31. toukokuuta 1958 Tampere) on entinen suomalainen suunnistaja.


title: Ari Anjala

text: Anjala on ollut mukana Suomen viestijoukkueessa useissa arvokilpailuissa. Hän oli voittamassa viestihopeaa MM-kisoissa 1979 ja MM-pronssia vuosina 1981 ja 1991. Henkilökohtaisella tasolla hänen paras sijoituksensa MM-kisoissa on yhdestoista sija normaalimatkalla vuonna 1981. Henkilökohtaisia Suomen mestaruuksia Anjalalla on normaalimatkalla kaksi (1981 ja 1989) ja pitkällä matkalla kolme (1989–1991). Yösuunnistuksessa hän voitti mestaruuden 1979 ja 1985 sekä viestissä 1977 ja 1983. Hän oli myös mukana voittamassa Jukolan viestiä 1977.


title: Ari Anjala

text: Anjalan entinen vaimo Outi Borgenström on myös menestynyt suunnistaja. Heidän poikansa Topi Anjala on suunnistuksen SM-mitalisti ja MM-kisaedustaja.


title: Juha Pasoja

text: Juha Pasoja (s. 16. marraskuuta 1976 Kemi) on suomalainen jalkapallovalmentaja ja entinen jalkapalloilija, joka toimii tällä hetkellä JJK Jyväskylän päävalmentajana. Pelipaikaltaan hän oli keskuspuolustaja. Pasoja tunnettiin pelaajaurallaan hyvänä vapaa- ja rangaistuspotkujen laukojana.


title: Juha Pasoja

text: Pasoja siirtyi norjalaisseura HamKamiin vuonna 2006 Hakasta, jota ennen hän edusti myös KPT-85:tä ja FC Jazzia. JJK:n kanssa Pasoja allekirjoitti kaksivuotisen sopimuksen marraskuussa 2009, kun HamKam putosi Norjan kolmanneksi korkeimmalle sarjatasolle. JJK:ssa Pasoja pelasi kaikkiaan kolme kautta päättäen pelaajauransa kauteen 2012. Veikkausliigassa hän pelasi 224 ottelua ja teki niissä yhteensä 22 maalia.


title: Juha Pasoja

text: Ensimmäisen maaottelunsa Suomen maajoukkueessa Pasoja pelasi Hondurasia vastaan 16. marraskuuta 2003. Hän on pelannut myös futsalmaajoukkueessa.


title: Pål Strand

text: Pål Strand (s. 9. maaliskuuta 1976) on norjalainen jalkapalloilija, joka edustaa Tippeligaen-seura Lillestrømiä. Strandin pelipaikka on keskikenttäpelaaja.


title: Pål Strand

text: 180 senttimetriä pitkä Strand on edustanut nykyisen seuransa lisäksi myös Gjøvik/Lyniä ja Raufossia.


title: Ralph Nader

text: Ralph Nader (s. 27. helmikuuta 1934 Winsted, Connecticut) on yhdysvaltalainen lakimies ja aktivisti, joka vastustaa suuryhtiöitä ja on työskennellyt ympäristönsuojelun, kuluttajien oikeuksien ja demokratian puolesta. Hän on myös arvostellut voimakkaasti Yhdysvaltain ulkopolitiikkaa.


title: Ralph Nader

text: Nader oli Yhdysvaltain vihreän puolueen presidenttiehdokkaana vuosien 1996 ja 2000 vaaleissa, molempina kertoina varapresidenttiehdokkaanaan Winona LaDuke. Vuonna 2004 vihreä puolue nimitti ehdokkaakseen David Cobbin ja Nader oli sitoutumattomana ehdokkaana. Myös vuoden 2008 vaaleissa Nader oli ehdolla sitoutumattomana.


title: Ralph Nader

text: Naderin vanhemmat ovat Libanonin maroniittikristittyjä pakolaisia Ranskasta. Hän valmistui 1955 Princetonin yliopistosta ja 1958 Harvardista. Nader palveli kuusi kuukautta Yhdysvaltain armeijassa 1959, jonka jälkeen toimi lakimiehenä Hartfordissa. Hän on työskennellyt Hartfordin yliopistossa ja freelancerina "The Nation" ja "The Christian Science Monitor" -lehdille.


title: Ralph Nader

text: Nader puhuu nykyään muun muassa lähiruoan ja ilmaston puolesta. Hänen mukaansa yritykset eivät tee mitään ilman kansalaisten painostusta.


title: Ralph Nader

text: Nader julkaisi 1965 kirjan "Unsafe at Any Speed", jossa väitti autovalmistajien vastustavan kaikkia turvallisuusparannusyrityksiä. Pääasiallisesti hänen kritiikkinsä kohdistui Chevrolet Corvair -automalliin. General Motors aloitti kampanjan Naderia vastaan ja palkkasi yksityisetsiviä seuraamaan häntä ja yrittämään saada häntä kiinni kiusallisessa tilanteessa. Nader haastoi GM:n oikeuteen ahdistelusta ja häirinnästä ja sai 284 000 dollarin korvaukset ja virallisen anteeksipyynnön.


title: Ralph Nader

text: Paul Ingrassian "Crash Course" -kirjan mukaan Corvair oli kevyt ja energiatehokas ja Naderin toiminta oli autoteollisuudelle tuhoisaa ja sai yritykset keskittymään vuosikymmeniksi energiatehokkuuden sijaan turvallisuuteen.


title: Ralph Nader

text: Nader sai tapauksesta paljon kuuluisuutta ja satoja tukijoita, jotka avustivat hänen tutkimuksiaan. Vuonna 1971 hän perusti "Public Citizen" -järjestön koordinoimaan hallituksen toiminnan tutkimusta, ympäristönsuojelua, talous- ja muita asioita. Sillä on nykyisin 140 000 jäsentä.


title: Ralph Nader

text: Vuonna 2008 Nader oli sitoutumaton ehdokas ja sai 0,56 % presidentinvaalien äänistä sijoittuen kolmanneksi.


title: Ralph Nader

text: Helmikuussa 2007 Nader kritisoi Demokraattien ehdokaskisaa johtavaa Hillary Clintonia "parittajaksi ja imartelijaksi".


title: Kari Louramo

text: Kari Ilmari Louramo (s. 19. huhtikuuta 1971 Turku) on suomalainen entinen pikajuoksija. Seuratasolla hän edusti Turun Urheiluliittoa.


title: Kari Louramo

text: Louramo voitti 100 metrin juoksun Suomen mestaruuden Turussa 2001. 400 metrin juoksun mestaruuden hän voitti 1995 . 100 metriltä Louramolla on lisäksi pronssia 1999, 200 metriltä hopeaa 1995 ja 2000 sekä pronssia 1993 ja 1997 ja 400 metriltä pronssia 1993, 1994 sekä 1997. SM-hallikisoissa Louramo oli mestari 200 metrillä 1994 ja 1996 sekä 400 metrillä 1994, 1995 sekä 1999 .


title: Kari Louramo

text: Kari Louramo juoksi Lahden Kalevan kisoissa 19. elokuuta 2000 100 metrillä alkuerissä ajan 10,40, joka oli silloin Suomen toiseksi paras aika Tommi Hartosen ajan 10,27 jälkeen ja se on kaikkien aikojen kymmenenneksi nopein suomalaisaika. 200 metrillä Louramon ennätys on 20,99 (vuodelta 2000) ja 400 metrillä 46,64 (vuodelta 1994). 400 metrillä Louramo on Suomen kaikkien aikojen tilastossa yhdeksäntenä. Joukkue Samsa Tuikka, Kari Louramo, Tommi Hartonen ja Tuomas Näsi juoksi 4 × 100 metrin viestissä 2. elokuuta 2000 ajan 39,42, joka on kaikkien aikojen seitsemänneksi paras suomalaisaika.


title: Sex Affairs

text: Sex Affairs on saksalaisen elektronista musiikkia esittävän yhtyeen E-Roticin vuonna 1995 julkaistu debyyttialbumi. Suomessa albumi Suomen virallisella listalla 15 viikkoa, parhain sijoitus viikoilla 34–36/1995 1. sija. Albumin kappaleet ""Max Don´t Have Sex With Your Ex"", ""Fred Come To Bed"" ja ""Sex On The Phone"" julkaistiin singleinä. Samoista singleistä valmistettiin animaatiomusiikkivideot.


title: Sex Affairs

text: Albumin kansipaperi sisältää seksuaaliaiheisia sarjakuvia.


title: Työllinen

text: Työlliset ja työttömät henkilöt muodostavat työvoiman, joukon, joka on käytettävissä työhön. Tilastokeskuksen käyttämä määritelmä työllisestä on YK:n työjärjestön ILO:n suosituksen ja Euroopan neuvoston asetuksen mukainen: työllinen on henkilö, joka tekee säännöllisesti vähintään 1 tunnin viikossa töitä. Yhden tunnin säännöstä on poikkeuksia: mm. satunnaista muutaman tunnin työtä tehnyttä henkilöä ei lasketa työlliseksi.


title: Frode Kippe

text: Frode Kippe (s. 17. tammikuuta 1976) on norjalainen jalkapalloilija, joka edustaa Tippeligaenissa pelaavaa Lillestrøm SK:ta. Kippen pelipaikka on keskuspuolustaja.


title: Frode Kippe

text: Kippe aloitti uransa amatööriseura Kolbotn IL:n riveissä, mutta siirtyi 19-vuotiaana ammattilaiseksi nykyiseen seuraansa. Vuonna 1998 Englannin Valioliigassa pelaava suurseura Liverpool FC kiinnostui lupaavasta topparista ja osti hänet. Läpimurto seurassa jäi kuitenkin tekemättä. Kippe sai Englannissa peliaikaa vain Stoke Cityssä, jossa hän pelasi kahteen otteeseen lainasopimuksella. Stokessa pelatut 34 sarjaottelua jäivät Kippen saldoksi saarivaltion visiitistä. Lillestrømiin hän palasi vuonna 2002. Tällä hetkellä joukkueensa kapteenina toimivaa Kippeä pidetään yhtenä maansa parhaista puolustajista.


title: Otto Fredrikson

text: Otto Henrik Fredrikson (s. 30. marraskuuta 1981 Valkeakoski) on suomalainen entinen jalkapallomaalivahti.


title: Otto Fredrikson

text: Fredrikson on Oulun Luistinseuran kasvatti. Kaudella 2001–2002 saksalainen Borussia Mönchengladbach osti Fredriksonin, joka oli tuolloin Suomen lupaavimpia nuoria jalkapalloilijoita. Hän edusti seuraa kauteen 2005–2006 asti, kunnes siirtyi Norjan Tippeligaeniin Lillestrømiin. Tosin vuosina 2004 ja 2005 Fredrikson pelasi Suomessa FF Jaron maalivahtina saatuaan hänen pelioikeutensa omistavalta saksalaisseuralta luvan pelata.


title: Otto Fredrikson

text: Helmikuussa 2010 Fredrikson siirtyi kolmivuotisella sopimuksella Venäjän jalkapalloliigassa pelaavaan PFK Spartak Naltšikiin. Sopimus purettiin Fredriksonin kärsittyä vakavan polvivamman alkulämmittelyssä Turkkia vastaan 2012. Fredrikson palasi pelaamaan kaksi vuotta myöhemmin Norjan kolmanneksi korkeimmalla sarjatasolla pelanneen Lørenskog IF riveissä. Uransa hän päätti Eliteserienissä pelanneen Tromsø IL:n riveissä.


title: Otto Fredrikson

text: Ensiesiintymisensä Suomen A-maajoukkueessa Fredrikson teki harjoitusottelussa Turkkia vastaan 29. toukokuuta 2008.


title: Outi Borgenström

text: Outi Päivikki Borgenström (aik. Borgenström-Anjala, o.s. Borgenström, s. 24. tammikuuta 1956 Tampere) on entinen suomalainen suunnistaja.


title: Outi Borgenström

text: Borgenströmin suurin saavutus on maailmanmestaruus vuodelta 1979. Tämän lisäksi hän voitti MM-pronssia 1974. Hän sijoittui henkilökohtaisessa MM-kisassa vuonna 1976 yhdenneksitoista, 1978 kuudenneksi, 1981 viidenneksi ja 1983 seitsemänneksi. Viestijoukkueen mukana hän oli voittamassa maailmanmestaruutta vuonna 1978. Lisäksi hän saavutti MM-viestihopeaa 1976 ja 1981, oli viides 1974 ja kahdeksas 1983. Hänen piti kilpailla viestijoukkueessa myös 1979, mutta henkilökohtaisessa kilpailussa voittamansa MM-kullan jälkeen hän osallistui samana iltana tanssiaisiin, jossa venäytti nilkkansa nivelsiteet.


title: Outi Borgenström

text: Borgenstöm voitti Pohjoismaiden mestaruuden vuonna 1977. PM-hopeaa hän saavutti vuosina 1980 ja 1982. Henkilökohtaisia Suomen mestaruuksia hänellä on normaalimatkalla neljä (1976, 1978, 1981 ja 1983) ja pitkällä matkalla kaksi (1981 ja 1983). Lisäksi hän voitti yösuunnistuksen Suomen mestaruuden vuonna 1983.


title: Outi Borgenström

text: Borgenströmin ja hänen aviomiehensä Ari Anjalan esikoinen Topi syntyi heinäkuussa 1984. Lapsen syntymän jälkeen Borgenström-Anjala palasi vielä suunnistukseen, mutta ei noussut enää maailman huipulle. Hän oli kuitenkin voittamassa Tiomila-viestiä Tampereen Pyrinnön joukkueessa vuonna 1990. Topi Anjala on ollut 2000-luvulla suunnistuksen SM-mitalisti ja MM-kisaedustaja.


title: Outi Borgenström

text: Siviiliammatiltaan Borgenström on luokanopettaja. Urallaan hän edusti Hyvinkään Rastia, Kangasalan Kisaa, Tampereen Pyrintöä ja Ikaalisten Nousevaa Voimaa.


title: Outi Borgenström

text: Vuonna 1979 hänet valittiin vuoden suomalaiseksi naisurheilijaksi ja Vuoden urheilija -äänestyksessä hän oli toinen. Vuonna 2006 hänelle myönnettiin valtion Pro Urheilu -tunnustuspalkinto.


title: Árni Gautur Arason

text: Árni Gautur Arason (s. 7. toukokuuta 1975 Reykjavík, Islanti) on islantilainen 187 senttimetriä pitkä jalkapallomaalivahti, joka edustaa Norjan Tippeligaenissa pelaavaa Vålerengaa.


title: Árni Gautur Arason

text: Ennen nykyistä seuraansa Árni on edustanut Akranesia ja Stjarnania kotimaassaan, Rosenborgia Norjassa ja Manchester Cityä Englannissa. Hän nousi ympäri Euroopan tunnetuksi maalivahdiksi pelatessaan Rosenborgissa, jossa hyvät esitykset erityisesti Mestarien liigassa poikivat siirron Valioliigaan. Kovatasoisessa sarjassa hänen läpimurtoaan ei kuitenkaan tullut, ja hän palasi takaisin Pohjoismaihin.


title: Árni Gautur Arason

text: Árni lukeutuu Islannin maajoukkueen tärkeimpiin pelaajiin.


title: Jango Fett

text:
Jango Fett on kuvitteellinen hahmo "Tähtien sota" -maailmassa. Hän esiintyy "" -elokuvassa, jossa häntä näyttelee Temuera Morrison. Lisäksi hahmo tavataan oheismateriaalissa, kuten hänelle omistetussa "" -pelissä ja "Tony Hawk’s Pro Skater 4":ssä. Kun Jango Fettin vanhemmat oli murhattu, hänet adoptoi legendaarinen palkkasoturijoukko, Mandalorian superkommandot, jotka olivat koko galaksin pelätyimpiä taistelijoita. Jedit tuhosivat nämä vaaralliset soturit, mutta Fett jäi eloon ja käyttää edelleen panssaroitua, aseilla varustettua univormua, joka teki mandalorialaisista pelättyjä kaikkialla. Fett pitää itsensä huippukunnossa, ja taitojensa lisäksi hän osaa käyttää kylmää harkintaa, mikä tekee hänestä poikkeuksellisen palkkionmetsästäjän.
Jango oli "Kloonien hyökkäys" -elokuvassa galaksin paras palkkionmetsästäjä kreivi Dookun joukoissa. Hänellä on varusteinaan taistelupanssari ja kypärä. Aseinaan hän käyttää liekinheitintä, kahta Westar-34-sädepistoolia ja rakettirepussa olevia pienoisohjuksia. Jangolla on myös taskuvyö, joka sisältää muutamia pommeja. Selässään hänellä on rakettireppu.


title: Jango Fett

text: Kreivi Dooku tarjoaa Jangolle suuren summan rahaa, jotta tämä antaisi luoda klooniarmeijan itsestään. Jango suostuu, mutta yhdellä ehdolla: hänen tulee saada yksi klooni, jota ei altistettaisi muuntelulle. Hän kasvattaa kloonin poikanaan Bobana, josta kasvaa myös palkkionmetsästäjä. Jango pelastaa Zam Wesellin kanssa Coruscantin täydeltä tuholta, kun Jango tietämättään toimittaa planeetta Seylottilta salaperäisen artefaktin, jolla oli outoja voimia, tasavallan vihollisen kenraali Ashaar Khordan käsiin. Jango ja Zam onnistuvat estämään kenraalin aikeet, mutta se maksaa jedimestari Yarael Poofin hengen. Jango Fett suunnittelee kloonien rintakehyksen.


title: Jango Fett

text: Geonosiksen taistelussa Mace Windu tappaa Jango Fettin lyömällä ensin tämän aseen kahtia ja katkaisemalla lopulta tämän kaulan. Boba hautaa isänsä ruumiin ja ottaa tämän perintönä tämän asun ja "Slave 1" -aluksen. Aluksessa on useita aseita, kuten laasertykit, ohjuksia sekä isoja tuhoaaltopommeja. Palkkionmetsästäjänä Boba alkaa palvella rikollispomo Jabba the Huttia.


title: Magne Hoseth

text: Magne Hoseth (kirjoitetaan usein myös Hoset) (s. 13. lokakuuta 1980) on norjalainen jalkapalloilija, joka edustaa Tippeligaenissa pelaavaa Molde FK:ta. Hosethin pelipaikka on keskikentällä hyökkäävässä roolissa.


title: Magne Hoseth

text: Hoseth aloitti uransa Averøykameratenessa, josta hän siirtyi Moldeen vuonna 1999. Jo ensimmäisenä kautenaan seurassa Hoseth nousi vakiokokoonpanoon, sillä hän pelasi mainion kauden sekä Norjan liigassa että Mestarien liigassa. Hän kuului myös Norjan nuorten maajoukkueeseen. Kesällä 2004 Hoseth siirtyi tanskalaiseen FC Kööpenhaminaan. Koti-ikävä veti kuitenkin Tanskassa erittäin suosituksi tulleen keskikenttämiehen takaisin Norjaan, tällä kertaa Vålerenga IF:n riveihin. Hän ei kuitenkaan kotiutunut oslolaisseuraan ja siirtyi heinäkuussa 2006 Molde FK:hon.


title: Carl von Haartman

text: Carl Magnus Gunnar Emil von Haartman, lempinimeltään "Goggi", (6. heinäkuuta 1897 Helsinki – 27. elokuuta 1980 El Alamillo, Espanja) oli suomalainen everstiluutnantti, kirjailija, elokuvanäyttelijä, -käsikirjoittaja ja -ohjaaja.


title: Carl von Haartman

text: Carl von Haartman syntyi Helsingissä 6. heinäkuuta 1897. Hänen isänsä oli tilanomistaja Carolus von Haartman ja hänen äitinsä kreivitär Edit Armfelt. Hänen sukujuurensa ylsivät moneen suomalaiseen aatelis- ja sotilassukuun.


title: Carl von Haartman

text: Carl von Haartman aloitti koulunsa Helsingissä. Turussa hän kävi Ruotsalaisen klassillisen lyseon, jonka jälkeen opiskeli maanviljelystä sekä Turussa että myös Ruotsissa.


title: Carl von Haartman

text: Suomen poliittinen tilanne kiristyi ja muuttui levottomaksi tammikuun lopulla 1918 myös Turussa, josta von Haartman lähti ystävänsä kanssa reellä Kauhajoelle. He liittyivät miesjoukkoon, joka matkan varrella joutui yhteenottoihin venäläissotilaiden kanssa. Lopulta Kauhajoelle päästyään von Haartman jatkoi junalla Vaasaan, josta hän matkusti Pietarsaareen ja Seinäjoelle.


title: Carl von Haartman

text: Seinäjoella perhetuttava, jääkäriluutnantti Åke Gustaf Wahren välitti hänet Uudenmaan Rakuunarykmenttiin, jossa von Haartman sijoitettiin "Kuolemaeskadroonana" tunnettuun 2. eskadroonaan. Uudenmaan Rakuunarykmentin runko muodostui kuuluisasta Saksanniemen ratsupoliisikoulusta, mutta sitä täydennettiin pohjalaisten avulla Pohjanmaalla. Maaliskuun alussa Uudenmaan Rakuunarykmentti lähetettiin ensin Jyväskylään, josta se marssi rintamalle Jämsään ja Kuhmoisiin. Kuuluisimmat taistelunsa rykmentti kävi Kuhmoisissa, Länkipohjassa, Orivedellä, Kuhmalahdessa, Lempäälässä ja Vesilahdella.


title: Carl von Haartman

text: Von Haartman sai ensin ylennyksen korpraaliksi, sitten kersantiksi ja lopulta lippujunkkariksi, jonka arvon sai upseerikoulutukseen sopivaksi katsottu aliupseeri.


title: Carl von Haartman

text: Sisällissodan jälkeen von Haartman jatkoi palvelustaan rakuunarykmentissä, joka oli majoittautunut Helsingin Kampin kasarmeille. Kesällä 1918 ensimmäiset vapaaehtoiset lähetettiin Libauhun (nykyään Liepāja, Latvia) saksalaisten järjestämälle sotalentäjäkurssille, jolle Haartmankin valittiin. Hänen koulutuksensa jatkui Utissa vuonna 1919, mutta tehtyään hätälaskun nokka edellä, hänet komennettiin takaisin Uudenmaan Rakuunarykmenttiin. Hän kuitenkin pääsi pian Suomen tasavallan ensimmäiselle kadettikurssille, joka järjestettiin vuosina 1919–1920.


title: Carl von Haartman

text: Kadettikoulun jälkeen vuonna 1920 kornetti von Haartman jatkoi edelleen palvelustaan Uudenmaan Rakuunarykmentissä, joka sai alkuvuonna 1921 siirron Lappeenrantaan. Rykmentissä hän palveli vuoteen 1924 asti. Vuosina 1921–1922 von Haartman opiskeli Italiassa ratsuväen erikoiskoulussa. Lopulta hän joutui eroamaan rykmentistä jouduttuaan vaikeuksiin. Erotessaan hän sai ylennyksen ratsumestariksi.


title: Carl von Haartman

text: Von Haartmanin perhe päätti lähettää poikansa Yhdysvaltoihin, jossa tämä työskenteli tilapäistöissä rakennuksilla, karjapaimenena, matkatoimiston osakkaana ja hevostenhoitajana, jonka asemassa hän ajautui Hollywoodiin. Hollywoodissa hän pääsi sotilasalan asiantuntijaksi elokuvayhtiöön, toimien muun muassa sotilasasiantuntijana elokuvassa "Siivet" vuonna 1927. Hän myös näytteli Zeppeliinin kapteenia tuottamassa ja ohjaamassa Hells's Angels elokuvassa. Von Haartmanin mielenkiinto sotaelokuviin lopahti, ja hän palasi kotimaahansa, jossa hän sai töitä Suomi-Filmin ohjaajana, näyttelijänä ja käsikirjoittajana. Pulavuosina hän kuitenkin joutui jättämään yhtiön. Vuonna 1930 von Haartman solmi avioliiton Elsa Segerbergin kanssa.


title: Carl von Haartman

text: Carolus-isän kuoltua vuonna 1935 von Haartman sai suuren perinnön, jonka turvin hänen elintasonsa oli turvattu. Hän kuitenkin kaipasi armeijakokemuksia, ja lähti sisällissotaa käyvään Espanjaan, jossa hän liittyi kenraali Francisco Francon johtamaan kansalliseen armeijaan. Siellä hän yleni aina pataljoonankomentajaksi asti. Espanja oli ammatillisessa mielessä opettava kokemus, koska siellä hän tutustui nykyaikaiseen sodankäyntiin panssarivaunuineen ja ilmavoimineen. Espanjassa sotimassa ollut von Haartman sai kuulla vuonna 1937 pitkään sairastaneen vaimonsa kuolemasta.


title: Carl von Haartman

text: Espanjan sodan päätyttyä 1938 von Haartman palasi Suomeen, jossa syttyi pian talvisota. Ratsumestari von Haartman liittyi jälleen armeijaan, jossa hänet määrättiin Jalkaväkirykmentti 34:n II pataljoonan komentajaksi Kollaanjoelle. Kollaalla hän oli johtamassa kovia taisteluita alaisenaan kapteeni Aarne Juutilainen eli "Marokon kauhu", jonka alaisuudessa taas oli kuuluisaksi tullut tarkka-ampuja, alikersantti Simo Häyhä. Espanjan-vuosiensa takia von Haartmania kutsuttiin toisinaan "Espanjan kauhuksi". Talvisodan jälkeen hänet ylennettiin ansioituneena majuriksi ja määrättiin Hangon alueen rajakomendantiksi.


title: Carl von Haartman

text: Jatkosodan sytyttyä von Haartman jatkoi aluksi edelleen Jalkaväkirykmentti 34:n II pataljoonan komentajana Hangon rintamalla ja Karjalassa. Vuoden 1941 lopulla hän yleni JR 34:n komentajaksi. Keväällä 1942 von Haartman pääsi saksan kielen taitonsa ansiosta yhdysupseeriksi Rovaniemelle, mutta jo vuoden lopulla hänet nimitettiin Suomen sotilasasiamieheksi Espanjaan ja Portugaliin asemapaikkanaan Madrid. Siellä hän tapasi kreivitär Marie-Eugenie "Ifi" Zichy-Pallavicinin, jonka kanssa hän avioitui vuonna 1944.


title: Carl von Haartman

text: Kesällä 1943 von Haartman ylennettiin everstiluutnantiksi. Sodan loputtua syksyllä 1944 hänet komennettiin Suomeen, jossa puolustusvoimien johto erotti hänet. Syinä olivat Francon joukoissa taistelleen von Haartmanin poliittinen kanta ja "heikko sotilaallinen koulutus".


title: Carl von Haartman

text: Von Haartmanit muuttivat takaisin Espanjaan, jonka pääkaupungissa Carl von Haartman aloitti Espanjan ja Suomen välisen kompensaatiokaupan harjoittamisen. Pariskunta muutti 1954 Aurinkorannikolta ostamalleen maatilalle.


title: Carl von Haartman

text: Carl von Haartman kuoli 83 vuoden iässä elokuussa 1980. Hänet haudattiin kotimaahansa Halikon hautausmaalle. Hänellä oli ensimmäisestä avioliitostaan yksi lapsi, Christina.Haartman kirjoitti viisi kirjaa:


title: Toivoton tapaus

text: Toivoton tapaus ("The Lonely Guy") on Steve Martinin tähdittämä romanttinen komedia vuodelta 1984. Sen on käsikirjoittanut Neil Simon ja ohjannut Arthur Hiller. Elokuva perustuu Bruce Jay Friedmanin kirjaan ”The Lonely Guy’s Book of Life”.


title: Toivoton tapaus

text: "Video-oppaassa" vuodelta 1994 Sam Inkinen pitää elokuvaa takuuvarmana Steve Martinina mutta sanoo kokonaisuuden ”natisevan yli laitojensa”. Hän antaa "Toivottomalle tapaukselle" kolme tähteä viidestä, mikä vastaa sanallista arviota ”hyvä”.


title: Jan Derek Sørensen

text: Jan Derek Sørensen (s. 28. joulukuuta 1971) on norjalainen jalkapalloilija, joka edustaa Tippeligaenissa pelaavaa FK Bodø/Glimtiä. Sørensenin pelipaikka on laitalinkki.


title: Jan Derek Sørensen

text: Sørensen teki läpimurtonsa oslolaisjoukkue FC Lynissä, jossa hän pelasi vuosina 1992–1994. Lynin jälkeen hän edusti kotimaassaan myös FK Bodø/Glimtiä (1995–1997) ja Rosenborgia (1998–2000), kunnes siirtyi Saksan Bundesliigassa pelaavan Borussia Dortmundin riveihin. Sørensen ei kuitenkaan onnistunut Saksassa parhaalla mahdollisella tavalla ja palasi jo yhden kauden jälkeen Lyniin. Vuonna 2005 hän suututti Lynin kannattajat siirtymällä paikalliskilpailija Vålerengaan.


title: Jan Derek Sørensen

text: Kaudeksi 2008 Sørensen palasi takaisin FK Bodø/Glimtiin.


title: Jan Derek Sørensen

text: Norjan maajoukkueessa Sørensen on pelannut yli 20 ottelua.


title: Jamagic

text: Jamagic on Clickteamin kehittämä 3D-pelinteko-ohjelma, jolla voi tehdä myös 2D-pelejä. Jamagic käyttää Jamascript-komentosarjakieltä.


title: Risto Jalo

text: Risto Uolevi Jalo (s. 18. heinäkuuta 1962 Humppila) on suomalainen entinen jääkiekkohyökkääjä. Jalo pelasi SM-liigan runkosarjassa 594 ottelua pistein 237+409. Pudotuspeleissä hän teki 50 ottelussa pisteet 13+30.


title: Risto Jalo

text: Jalo pelasi pääosan urastaan Ilveksessä (1980–1990, 1991–1992 ja 1993–1994). Uransa Jalo aloitti kuitenkin Kooveessa, jossa pelasi yhden kauden SM-liigaa ennen siirtymistään Ilvekseen.


title: Risto Jalo

text: Ilveksessä Risto Jalon laitahyökkääjinä pelasivat muun muassa Raimo Summanen ja Jarmo Jamalainen.


title: Risto Jalo

text: Ilveksen kannattajat muistavat hänet etenkin vuoden 1985 loppuottelusarjasta TPS:a vastaan. Turkulaiset voittivat kaksi ensimmäistä osaottelua selvin numeroin. Ilves voitti kuitenkin kolmannen ottelun Turussa maalein 8–1. Neljännen ratkaisi Jalo Ilveksen voitoksi viimeisellä minuutilla. Viidennessä ja ratkaisevassa kamppailussa hän joutui jättämään kaukalon saatuaan osuman jalkaansa, jonka jälkeen TPS siirtyi ensimmäisessä erässä pian 2–0-johtoon. Jalo palasi kuitenkin kentälle toisessa erässä ja teki ottelussa lopulta sekä 2–2-tasoitusmaalin että 3–2-voittomaalin. Ilves voitti Suomen mestaruuden voitoin 3–2 ja Jalo valittiin pudotuspelien parhaaksi pelaajaksi.


title: Risto Jalo

text: Viimeiset neljä kautta Jalo pelasi HPK:ssa.


title: Risto Jalo

text: Ulkomailla Jalo pelasi NHL:ssä, Edmonton Oilersissa kolme ottelua saldolla 0+3. Lyhyen NHL-uran 3 ottelua ja 3 pistettä tuottivat sinsänsä huomionarvoisen keskiarvon 1 piste ottelua kohden. Vuonna 2012 vain kolme suomalaista oli pystynyt pelaamaan koko NHL-uransa vähintään piste per ottelu -tahdilla: tosin nämä kaksi muuta eli Jari Kurri ja Teemu Selänne kurottivatkin karriäärinsä yli tuhannen ottelun pituisiksi.


title: Risto Jalo

text: Ruotsissa Risto Jalo edusti norrköpingiläistä Vita Hästenia ja Italiassa SHC Fassaa.


title: Risto Jalo

text: Jalo pelasi 106 A-maaottelua, joissa teki tehot 27+35. Hän pelasi neljissä MM-kisoissa ja yksissä olympialaisissa. Jalo oli mukana myös voittamassa kahta mitalia 20-vuotiaiden MM-kilpailuista. Hänet muistetaan maajoukkueesta ketjusta, jonka laitahyökkääjät olivat seurajoukkuetoveri Raimo Summanen ja Petri Skriko. Kolmikko pantiin pelaamaan yhdessä jo nuorisomaajoukkueessa.


title: Risto Jalo

text: Vuodesta 2017 alkaen Jalo toimii Ilveksen toimitusjohtajana. Aikaisemmin hän toimi toimitusjohtajana vuodet 1999–2004.


title: Viking FK

text: Viking Fotballklubb on jalkapalloseura Stavangerista, Norjasta. Seuran miesten edustusjoukkue pelaa Norjan pääsarjassa Tippeligaenissa.


title: Viking FK

text: Norjan-mestaruuden joukkue on voittanut kahdeksan kertaa ja cup-mestaruuden viidesti. Viking on pelannut kaikista norjalaisjoukkueista eniten kausia pääsarjatasolla, ja se onkin pelannut pääsarjassa sen perustamisesta lähtien lukuun ottamatta vuosia 1966–1967 ja 1987–1988.


title: Timo Turunen

text: Timo Mikko Juhani Turunen (s. 8. huhtikuuta 1948 Kuusjärvi) on entinen suomalainen jääkiekkohyökkääjä ja nykyinen valmentaja. Hän sai lempinimensä ”Tumba” 1950- ja 1960-lukujen ruotsalaisen kiekkotaiturin Sven Tumban (1931–2011) mukaan.


title: Timo Turunen

text: Töölön Vesassa uransa aloittanut Turunen pelasi Jokereissa kaudet 1969–1978. Hän oli Jokereiden 1970-luvun huippujoukkueen ainoa oma kasvatti. Turunen pelasi myös yhden kauden Ruotsin Elitserienissä Södertälje SK:ssa. Yhteensä Turunen pelasi SM-sarjassa ja SM-liigassa 263 runkosarjan ottelua tehoin 194+123. Hän voitti yhden Suomen-mestaruuden ja yhteensä kaksi mitalia.


title: Timo Turunen

text: A-maaotteluita Turuselle kertyi 62 ja pisteitä niissä 16+9. Hän pelasi MM-tasolla kahdesti ja kerran olympialaisissa.


title: Timo Turunen

text: Pelaajauransa jälkeen Turunen on toiminut useissa alasarjajoukkueissa valmentajana sekä apuvalmentajana HIFK:ssa kaudet 1991–1994.


title: Nicola Larini

text: Nicola Larini (s. 19. maaliskuuta 1964, Camaiore, Italia) on italialainen autourheilija. Hän on kilpaillut muun muassa Formula 1:ssä, DTM:ssä ja WTCC:ssä. Larini saavutti F1-urallaan yhteensä 7 MM-pistettä. Larini saavutti yhden palkintosijan San Marinon GP:ssä 1994 sijouduttuaan toiseksi. Lisäksi Larini saavutti kuudennen sijan ja yhden MM-pisteen Australian GP:ssä 1997. DTM:ssä hän ajoi yhden vuoden, 1993, ja voitti heti mestaruuden.


title: Mbulelo Mabizela

text: Mbulelo Mabizela (s. 16. syyskuuta 1980 Pietermaritzburg, Etelä-Afrikka) on eteläafrikkalainen jalkapalloilija, joka edustaa Tippeligaenissa pelaavaa Vålerengaa. Mabizelan pelipaikka on keskikenttäpelaaja.